title: 2005 m. kovo 10 d. Europos Bendrijų Audito Rūmų sprendimas Nr. 12/2005 dėl piliečių teisės susipažinti su Audito Rūmų dokumentais

text:
20.3.2009

               LT

               Europos Sąjungos oficialusis leidinys

               C 67/1

         2005 m. kovo 10 d. Europos Bendrijų Audito Rūmų sprendimas Nr. 12/2005 (1) dėl piliečių teisės susipažinti su Audito Rūmų dokumentais
   (2009/C 67/01)
   EUROPOS BENDRIJŲ AUDITO RŪMAI,
   atsižvelgdami į Darbo tvarkos taisykles (2), ypač į jų 30 straipsnį,
   atsižvelgdami į Tarybos reglamentą (EB, Euratomas) Nr. 1605/2002 dėl finansinio reglamento taikomo Europos Bendrijų bendrajam biudžetui (3), ypač į jo 143 straipsnio 2 dalį ir 144 straipsnio 1 dalį,
   kadangi Europos Sąjungos sutarties 1 straipsnio antroje pastraipoje yra nubrėžta atvirumo koncepcija, kurioje teigiama, jog Sutartis ženklina naują glaudesnės Europos tautų sąjungos kūrimo etapą, kai sprendimai priimami kuo atviriau ir kuo labiau priartinant juos prie piliečio,
   kadangi Bendroje deklaracijoje (4) dėl 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl teisės susipažinti su Europos Parlamento, Tarybos ir Komisijos dokumentais (5) Europos Parlamentas, Taryba ir Komisija kviečia visas kitas institucijas, atsižvelgiant į reglamente išdėstytus principus ir apribojimus, priimti teisės susipažinti su dokumentais vidaus taisykles,
   kadangi Audito Rūmų sprendimo Nr. 18/97 nuostatos, numatančios prašymų dėl susipažinimo su Audito Rūmų dokumentais nagrinėjimo vidaus taisykles (6), yra ankstesnės už Reglamentą (EB) Nr. 1049/2001, jos turi būti peržiūrėtos atsižvelgiant į šį reglamentą ir į Europos Teisingumo Teismo ir į Pirmosios instancijos teismo teisminę praktiką,
   kadangi atvirumas stiprina administracijos teisėtumą, efektyvumą ir atskaitomybę, o tuo pačiu demokratijos principus, ir todėl turi būti skatinama gera teisės susipažinti su dokumentais administracinė praktika,
   kadangi, siekiant apsaugoti kai kuriuos viešuosius ir privačius interesus išimčių iš teisės susipažinti su dokumentais principo būdu, visų pirma būtina nuosekliai laikytis su konfidencialia audito informacija susijusių tarptautinių audito standartų,
   NUSPRENDĖ:
   1 straipsnis
   Tikslas
   Šio sprendimo tikslas – nustatyti teisės susipažinti su Audito Rūmų dokumentais sąlygas, apribojimus ir tvarką.
   2 straipsnis
   Pareiškėjas ir apimtis
   1.   Pagal šio sprendimo nuostatas bei tarptautinius standartus, reglamentuojančius audito informacijos konfidencialumą, bet kuris Europos Sąjungos gyventojas arba bet kuris fizinis arba juridinis asmuo, gyvenantis arba turintis registruotą būstinę valstybėje narėje, laikydamasis šio sprendimo principų, sąlygų ir apribojimų, turi teisę susipažinti su Audito Rūmų dokumentais.
   2.   Atsižvelgdami į šiuos principus, sąlygas ir apribojimus, Audito Rūmai gali suteikti teisę susipažinti su dokumentais bet kuriam fiziniam arba juridiniam asmeniui, negyvenančiam arba neturinčiam registruotos būstinės valstybėje narėje.
   3.   Šis sprendimas taikomas visiems Audito Rūmų dokumentams, t. y. dokumentams, kuriuos Audito Rūmai parengė arba gavo ir kurie yra jų laikomi.
   4.   Šis sprendimas nepažeidžia visuomenės teisių susipažinti su Audito Rūmų dokumentais, kurios gali kilti iš kitų tarptautinės teisės instrumentų arba juos įgyvendinančių Bendrijos teisės aktų.
   3 straipsnis
   Apibrėžtys
   Šiame sprendime:

               a)

               „dokumentas“ yra bet kokio pobūdžio turinys, nesvarbu kokia laikmena (popierinė, elektroninė, garsinė, vizualinė ar audiovizualinė);

               b)

               „trečioji šalis“ yra fizinis arba juridinis asmuo, arba subjektas, nesusijęs su Audito Rūmais, taip pat valstybės narės, kitos Bendrijos arba ne Bendrijos institucijos arba įstaigos ir trečiosios šalys.

         4 straipsnis
   Išimtys
   1.   Audito Rūmai nesuteikia teisės susipažinti su dokumentu, jeigu jo atskleidimas gali pakenkti:

               a)

               viešo intereso apsaugai, kaip antai:

                           —

                           visuomenės saugumui,

                           —

                           gynybos ir kariniams reikalams,

                           —

                           tarptautiniams santykiams,

                           —

                           Bendrijos arba valstybių narių finansų, monetarinei arba ekonominei politikai;

               b)

               individo privatumo ir garbės apsaugai, ypač laikantis Bendrijos teisės nuostatų, susijusių su asmens duomenų apsauga.

         2.   Remdamiesi Tarybos reglamento (EB, Euratomas) dėl Finansinio reglamento taikymo Europos Bendrijų bendrajam biudžetui Nr. 1605/2002 143 straipsnio 2 dalies ir 144 straipsnio 1 dalies tvarka, reglamentuojančia konfidencialumą, bei kitais atitinkamais Bendrijos teisės instrumentais, Audito Rūmai nesuteikia teisės susipažinti su jų audito pastabomis. Jie taip pat gali nesuteikti teisės susipažinti su dokumentais, kurie yra naudojami toms pastaboms parengti.
   3.   Audito Rūmai nesuteikia teisės susipažinti su dokumentu, jeigu jo atskleidimas gali pakenkti:

               —

               konkrečių fizinių arba juridinių asmenų komercinių interesų taip pat intelektinės nuosavybės apsaugai,

               —

               teismo procesų ir teisinių konsultacijų apsaugai,

               —

               patikrinimų, tyrimų ir auditų apsaugai.

         4.   Teisė susipažinti su dokumentu, kurį Audito Rūmai parengė arba gavo savo vidiniam naudojimui ir kuris yra susijęs su klausimais, dėl kurių sprendimas dar nėra priimtas, nesuteikiama, jeigu šio dokumento atskleidimas gali pakenkti Audito Rūmų sprendimo priėmimo procesui.
   Net jeigu sprendimas dėl atitinkamo klausimo yra priimtas, teisė susipažinti su dokumentu, kuriame yra pateikiamos nuomonės, skirtos vidiniam naudojimui, tokios kaip svarstymai ir preliminarios konsultacijos Audito Rūmuose, nesuteikiama, jeigu šių dokumentų atskleidimas gali pakenkti Audito Rūmų sprendimo priėmimo procesui.
   5.   Jeigu prašymas yra susijęs su Audito Rūmuose saugomu dokumentu, kurio autorius yra kitas subjektas, Audito Rūmai, patvirtina prašymo gavimą ir nurodo asmenį, instituciją arba subjektą, kuriam turi būti adresuotas prašymas.
   6.   Jeigu kai kurias šio straipsnio išimtis galima pritaikyti tik atskiroms dokumento, su kuriuo prašoma susipažinti, dalims, tai kitos to dokumento dalys yra viešinamos.
   7.   Šio straipsnio išimtys taikomos nepažeidžiant Tarybos reglamento (EEB, Euratomas) Nr. 354/83 (7) dėl teisės susipažinti su Bendrijų istoriniais archyvais nuostatų.
   8.   Nepaisant šiame straipsnyje išdėstytų išimčių, Audito Rūmai gali priimti sprendimą dėl visiškos arba dalinės teisės susipažinti su dokumentais suteikimo, jeigu jų atskleidimas yra susijęs su svarbiais visuomenei interesais.
   5 straipsnis
   Prašymai susipažinti
   Prašymai dėl teisės susipažinti su dokumentais yra pateikiami raštu (8) ant popieriaus arba elektroninėje versijoje viena iš kalbų, nurodytų EB sutarties 314 straipsnyje (9) ir pakankamai tiksliai, kad Audito Rūmai galėtų nustatyti dokumentą. Pareiškėjas neprivalo nurodyti prašymo motyvų.
   6 straipsnis
   Pirminių prašymų nagrinėjimas
   1.   Prašymus dėl teisės susipažinti su dokumentais nagrinėja „Pagalbos auditui ir komunikacijos tarnybos“ direktorius. Jis išsiunčia pareiškėjui prašymo gavimo patvirtinimą, išnagrinėja prašymą ir nusprendžia, kokių veiksmų reikia imtis.
   2.   Atsižvelgdamas į klausimo objektą, „Pagalbos auditui ir komunikacijos tarnybos“ direktorius informuoja kompetentingą narį ir jeigu reikia konsultuojasi su juo, su Generaliniu sekretoriumi, Teisės tarnyba arba Duomenų apsaugos biuru ir po to priima sprendimą dėl teisės suteikimo susipažinti su prašomu dokumentu.
   3.   Prašymai dėl teisės susipažinti su dokumentais nagrinėjami nedelsiant. Per 15 darbo dienų nuo prašymo užregistravimo Audito Rūmai suteikia teisę susipažinti su prašomais dokumentais kaip tai numatyta 9 straipsnyje arba raštu praneša pareiškėjui visiško arba dalinio atsisakymo motyvus ir informuoja apie jo teisę remiantis 7 straipsniu pakartotinai kreiptis į Audito Rūmus prašant kad šie peržiūrėtų savo poziciją.
   4.   Jeigu prašyme prašoma susipažinti su didelės apimties dokumentu arba dideliu kiekiu dokumentų, Audito Rūmai gali neformaliai konsultuotis su pareiškėju siekdami rasti tinkamą sprendimą. Tokiais atvejais 3 dalyje numatytas laikotarpis gali būti prailgintas 15 darbo dienų su sąlyga, kad pareiškėjas buvo iš anksto informuotas nurodant motyvus.
   7 straipsnis
   Prašymas peržiūrėti
   1.   Visiško arba dalinio atsisakymo suteikti teisę susipažinti su dokumentais atveju, pareiškėjas, gavęs Audito Rūmų atsakymą, per 15 darbo dienų gali pakartotinai kreiptis į Audito Rūmus, prašydamas, kad šie dar kartą peržiūrėtų savo poziciją.
   2.   Audito Rūmams neatsakius per nustatytą terminą, pareiškėjas taip pat turi teisę pakartotinai pateikti prašymą.
   8 straipsnis
   Pakartotinių prašymų nagrinėjimas
   1.   Pakartotinis prašymas yra pateikiamas Audito Rūmų pirmininkui. Priklausomai nuo klausimo, Audito Rūmų pirmininkas konsultuojasi su atitinkamu nariu arba Generaliniu sekretoriumi ir, prireikus, gali konsultuotis su Teisės tarnybos arba Duomenų apsaugos biuru prieš priimdamas sprendimą dėl teisės susipažinti su prašomu dokumentu suteikimo.
   2.   Pakartotinis prašymas yra nagrinėjamas nedelsiant. Per 15 darbo dienų nuo prašymo užregistravimo Audito Rūmai turi suteikti teisę susipažinti su prašomu dokumentu ir, laikantis 9 straipsnio, sudaryti galimybę su juo susipažinti arba atsakyme raštu nurodyti visiško arba dalinio atsisakymo priežastis. Visiško arba dalinio atsisakymo atveju, Audito Rūmai informuoja pareiškėją apie tai, kokių teisinių poveikio priemonių jis arba ji gali imtis, būtent pareikšti teisminį ieškinį Audito Rūmams ir/arba atitinkamai paduoti skundą Ombudsmenui EB sutarties 230 ir 195 straipsniuose nustatytomis sąlygomis.
   3.   Ypatingais atvejais, pavyzdžiui, pateikus prašymą susipažinti su didelės apimties dokumentu arba su dideliu kiekiu dokumentų, 2 pastraipoje nurodytas nagrinėjimo laikotarpis gali būti pratęstas 15 darbo dienų, su sąlyga, jog pareiškėjas buvo iš anksto informuotas nurodant motyvus.
   4.   Audito Rūmams neatsakius per nustatytą laikotarpį, laikoma, kad atsakymas yra neigiamas ir pareiškėjui suteikiama teisė pasinaudoti teisinėmis priemonėmis, numatytomis 2 pastraipoje.
   9 straipsnis
   Teisė susipažinti su dokumentu, išnagrinėjus prašymą
   1.   Pareiškėjas, gavęs Audito Rūmų leidimą, gali susipažinti su dokumentais Audito Rūmų patalpose Liuksemburge arba gauti jų kopiją taip pat jei reikia jų elektroninę kopiją. Pirmuoju atveju susipažinimo laikas ir vieta turi būti suderinti tarp pareiškėjo ir „Pagalbos auditui ir komunikacijos tarnybos“ direktoriaus.
   2.   Kopijų padarymo ir siuntimo išlaidos gali būti priskirtos pareiškėjui. Mokesčio dydis neturi viršyti realios šių paslaugų kainos. Susipažinimas vietoje yra nemokamas jei susipažįstama su ne daugiau kaip 20 A4 formato puslapių, taip pat jei su dokumentais tiesiogiai susipažįstama elektroniniu formatu.
   3.   Jeigu dokumentas yra viešai paskelbtas, savo pareigą leisti susipažinti su prašomu dokumentu Audito Rūmai gali įvykdyti, informuodami pareiškėją kaip su juo galima susipažinti.
   4.   Atsižvelgiant į pareiškėjo pageidavimus, dokumentai yra pateikiami esamos versijos ir formato (taip pat elektronine arba alternatyvia forma). Audito Rūmai neprivalo pareiškėjui prašant sukurti naujo dokumento arba surinkti informacijos.
   10 straipsnis
   Dokumentų kopijavimas
   1.   Pagal šio Sprendimo nuostatas pateikti dokumentai negali būti kopijuojami arba naudojami komerciniais tikslais be Audito Rūmų išankstinio rašytinio leidimo.
   2.   Šis Sprendimas neturi pažeisti galiojančių autorinių teisių taisyklių, ribojančių adresato teisę kopijuoti arba naudoti paskelbtus dokumentus.
   11 straipsnis
   Baigiamosios nuostatos
   1.   1997 m. vasario 20 d. Audito Rūmų sprendimas Nr. 18/97 yra panaikinamas.
   2.   Šis sprendimas skelbiamas Europos Sąjungos oficialiame leidinyje.
   3.   Sprendimas įsigalioja pirmąja mėnesio, einančio po jo priėmimo, dieną.

      Priimta Liuksemburge 2005 m. kovo 10 d.

            Audito Rūmų vardu

            Pirmininkas

         Hubert WEBER

      (1)  Iš dalies pakeistas Sprendimu Nr. 14/2009, priimtu Audito Rūmų 2009 m. vasario 5 d. posėdyje.

      (2)  OL L 18, 2005 1 20, p. 1.

      (3)  OL L 248, 2002 9 16, p. 1.

      (4)  OL L 173, 2001 6 27, p. 5.

      (5)  OL L 145, 2001 5 31, p. 43.

      (6)  OL C 295, 1998 9 23, p. 1.

      (7)  Tarybos reglamentas (EEB, Euratomas) Nr. 354/83, iš dalies pakeistas Tarybos reglamentu (EB, Euratomas) Nr. 1700/2003 (OL L 243, 2003 9 27, p. 1).

      (8)  Adresuotu Europos Audito Rūmų „Pagalbos auditui ir komunikacijos tarnybos“ direktoriui, 12 rue Alcide De Gasperi, L-1615 Luxembourg. Faksas: (+352) 43 93 42, el. p.: euraud@eca.europa.eu

      (9)  Šiuo metu: airių, anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių.


title: 2007 m. birželio 12 d. Taryboje posėdžiavusių Susitariančiųjų Šalių sprendimas dėl Konvencijos dėl Europos policijos biuro įsteigimo (Europolo konvencija) 6a straipsnio įgyvendinimo taisyklių priėmimo

text:
15.6.2007

               LT

               Europos Sąjungos oficialusis leidinys

               L 155/78

      TARYBOJE POSĖDŽIAVUSIŲ SUSITARIANČIŲJŲ ŠALIŲ SPRENDIMAS

   2007 m. birželio 12 d.
   dėl Konvencijos dėl Europos policijos biuro įsteigimo (Europolo konvencija) 6a straipsnio įgyvendinimo taisyklių priėmimo
   (2007/413/TVR)
   Europolo konvencijos SUSITARIANČIOSIOS ŠALYS, Europos Sąjungos valstybės narės,
   atsižvelgdamos į Konvenciją dėl Europos policijos biuro įsteigimo (Europolo konvencija) (1) su pakeitimais, padarytais Protokolu, iš dalies keičiančiu tą Konvenciją (2), ypač į jos 6a straipsnio 2 dalį,
   atsižvelgdamos į Valdybos parengtą projektą ir pasikonsultavusios su Jungtine priežiūros institucija,
   kadangi:

               (1)

               Europolo konvencijos 6a straipsnio įgyvendinimo taisykles turi priimti Taryboje posėdžiaujančios Susitariančiosios Šalys.

               (2)

               Susitariančiosios Šalys, priimdamos šį sprendimą, gerbia savo pareigą pagal 1981 m. sausio 28 d. Europos Tarybos priimtą Konvenciją dėl asmenų apsaugos ryšium su asmens duomenų automatizuotu tvarkymu.

               (3)

               Susitariančiosios Šalys taip pat atsižvelgia į 1987 m. rugsėjo 17 d. Europos Tarybos Ministrų Komiteto rekomendaciją Nr. R(87)15, reglamentuojančią asmens duomenų naudojimą policijos sektoriuje,

         NUSPRENDĖ:
   1 straipsnis
   Sąvokų apibrėžimai
   Šiame sprendime:

               a)

               asmens duomenys – visa informacija, susijusi su fiziniu asmeniu, kurio tapatybė nustatyta arba gali būti nustatyta: asmuo, kurio tapatybė gali būti nustatyta, yra asmuo, kurio tapatybė gali būti nustatyta tiesiogiai ar netiesiogiai, visų pirma pagal asmens kodą arba vieną ar kelis to asmens fizinei, fiziologinei, psichinei, ekonominei, kultūrinei ar socialinei tapatybei būdingus veiksnius;

               b)

               asmens duomenų tvarkymas (tvarkymas) – bet kokia su asmens duomenimis automatinėmis arba neautomatinėmis priemonėmis atliekama operacija ar operacijos, pavyzdžiui, rinkimas, užrašymas, rūšiavimas, saugojimas, adaptavimas ar keitimas, atgaminimas, paieška, naudojimas, atskleidimas persiunčiant, platinant ar kitu būdu sudarant galimybę jais naudotis, taip pat palyginimas ar sujungimas, blokavimas, ištrynimas ar naikinimas;

               c)

               surinktos informacijos kompiuterinė sistema – Europolo konvencijos 6 straipsnio 1 dalyje nurodyta sistema;

               d)

               informacinė sistema – Europolo konvencijos 7 straipsnio 1 dalyje nurodyta sistema;

               e)

               analizės darbinė byla – byla, pradėta Europolo konvencijos 10 straipsnio 1 dalyje nurodytai analizei atlikti;

               f)

               valstybė narė – Europolo konvencijos Susitariančioji Šalis;

               g)

               trečioji šalis – Europolo konvencijos 10 straipsnio 4 dalyje nurodyta trečioji valstybė arba institucija;

               h)

               tinkamai įgaliotas Europolo pareigūnas – Europolo darbuotojas, Europolo direktorato paskirtas tvarkyti pagal šį sprendimą saugomus asmens duomenis.

         2 straipsnis
   Taikymo sritis
   Šis sprendimas taikomas Europolui perduotiems asmens duomenims siekiant nustatyti, ar tokie duomenys susiję su jo užduotimis ir gali būti įtraukiami į surinktos informacijos kompiuterinę sistemą, išskyrus:

               a)

               asmens duomenis, įvestus į informacinę sistemą pagal Europolo konvencijos 9 straipsnio 1 dalį;

               b)

               asmens duomenis, valstybės narės arba trečiosios šalies pateiktus įtraukti į konkrečią analizės darbinę bylą, taip pat asmens duomenis, įvestus į analizės darbinę bylą pagal Europolo konvencijos 10 straipsnį.

         3 straipsnis
   Prieiga ir naudojimas
   1.   Prieigą prie Europolo pagal šį sprendimą tvarkomų asmens duomenų turi tik tinkamai įgalioti Europolo pareigūnai.
   2.   Nepažeidžiant Europolo konvencijos 13 straipsnio, Europolo pagal šį sprendimą tvarkomi asmens duomenys naudojami tik siekiant nustatyti, ar tokie duomenys susiję su Europolo užduotimis ir gali būti įtraukiami į surinktos informacijos kompiuterinę sistemą.
   4 straipsnis
   Asmens duomenų apsaugos ir duomenų saugumo taisyklės
   1.   Tvarkydamas asmens duomenis pagal šį sprendimą, Europolas laikosi Europolo konvencijoje, ypač jos 14 straipsnio 3 dalyje, 16 ir 25 straipsniuose nustatytų, taip pat juos įgyvendinant priimtų asmens duomenų apsaugos ir duomenų saugumo taisyklių.
   2.   Europolui nusprendus įtraukti tokius duomenis į surinktos informacijos kompiuterinę sistemą arba juos ištrinti ar sunaikinti, jis apie tai informuoja juos pateikusią valstybę narę arba trečiąją šalį.
   5 straipsnis
   Duomenų saugojimo terminas
   1.   Sprendimas dėl asmens duomenų naudojimo pagal 3 straipsnio 2 dalį priimamas kuo greičiau, bet kuriuo atveju ne vėliau kaip per 6 mėnesius nuo tada, kai Europolas gauna tokius duomenis.
   2.   Jei per 6 mėnesių laikotarpį toks sprendimas nepriimamas, susiję asmens duomenys ištrinami arba sunaikinami, o juos pateikusi valstybė narė arba trečioji šalis apie tai informuojama.
   6 straipsnis
   Atsakomybė
   1.   Europolas atsako už šio sprendimo 3, 4 ir 5 straipsnių laikymosi užtikrinimą.
   2.   Prieš pradėdamas tvarkyti duomenis pagal šį sprendimą, Europolas Valdybai ir Jungtinei priežiūros institucijai praneša, kaip jis ketina vykdyti šią pareigą.
   7 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge, 2007 m. birželio 12 d.

            Tarybos vardu

            Pirmininkas

         W. SCHÄUBLE

      (1)  OL C 316, 1995 11 27, p. 2.

      (2)  OL C 2, 2004 1 6, p. 1.


title: 2003 m. gruodžio 18 d. Europos centrinio banko sprendimas, iš dalies keičiantis 2001 m. gruodžio 6 d. sprendimo ECB/2001/16 dėl dalyvaujančių valstybių narių nacionalinių centrinių bankų pinigų politikos pajamų paskirstymo nuo 2002 finansinių metų 1 straipsnio F punktą (ECB/2003/22)

text:
Svarbus teisinis pranešimas

|

32003D0022(01)

Oficialusis leidinys L 009 , 15/01/2004 p. 0039 - 0039

		Europos centrinio banko sprendimas2003 m. gruodžio 18 d.iš dalies keičiantis 2001 m. gruodžio 6 d. sprendimo ECB/2001/16 dėl dalyvaujančių valstybių narių nacionalinių centrinių bankų pinigų politikos pajamų paskirstymo nuo 2002 finansinių metų 1 straipsnio F punktą(ECB/2003/22)(2004/48/ES)EUROPOS CENTRINIO BANKO VALDANČIOJI TARYBA,atsižvelgdama į Europos centrinių bankų sistemos ir Europos centrinio banko statutą, ypač į jo 32 straipsnį,atsižvelgdama į 2001 m. gruodžio 6 d. Sprendimą ECB/2001/16 dėl dalyvaujančių valstybių narių nacionalinių centrinių bankų pinigų politikos pajamų paskirstymo nuo 2002 finansinių metų [1],kadangi:(1) Sprendimo ECB/2001/16 1 straipsnio f punktas apibrėžia "pasirašyto kapitalo raktą" remdamasis 1998 m. gruodžio 1 d. Sprendimu ECB/1998/13 dėl nacionalinių centrinių bankų procentinių dalių Europos centrinio banko kapitalo rakte [2].(2) 2003 m. gruodžio 18 d. Sprendimas ECB/2003/17 dėl nacionalinių centrinių bankų procentinių dalių Europos centrinio banko kapitalo pasirašymo rakte [3] nuo 2004 m. sausio 1 d. panaikina Sprendimą ECB/1998/13 ir nustato naujus indeksus, skiriamus nacionaliniams centriniams bankams (NCB) Europos centrinio banko (ECB) kapitalo pasirašymo rakte (toliau — "indeksai kapitalo rakte")(3) Sprendimo ECB/2001/16 1 straipsnio f punktas turi būti pakeistas norint paskirstyti eurą įsivedusių valstybių narių NCB pinigų politikos pajamas nuo 2004 finansinių metų. Toks pakeitimas turėtų pateikti bendrą termino "pasirašytas kapitalo raktas" apibrėžimą tam, kad ateityje būtų išvengta Sprendimo ECB/2001/16 dalinių pakeitimų kiekvieną kartą, kai yra koreguojamas ECB kapitalo raktas.(4) Siekiant nuoseklumo tarp ECB pajamų, gautų pirmųjų metų, nuo kurių taikomas kiekvienas penkmetinis koregavimas, pirmąjį ketvirtį, ir ECB pajamų, paskirstytų to ketvirčio pabaigoje, būtina nukrypti nuo Sprendimo ECB/2001/16 2 straipsnio 1 dalies pirmos pastraipos ir užtikrinti, kad pajamos, gautos tokio ketvirčio sausio mėnesį, irgi yra skaičiuojamos remiantis naujais indeksais kapitalo rakte,PRIĖMĖ ŠĮ SPRENDIMĄ:1 straipsnisSprendimo ECB/2001/16 daliniai pakeitimaiSprendimas ECB/2001/16 yra iš dalies keičiamas taip:1. 1 straipsnio f punktas keičiamas taip:"f) "pasirašyto kapitalo raktas" — tai NCB dalys (išreikštos procentais) ECB pasirašytame kapitale, gautos taikant Statuto 29.1 straipsnyje nurodytus NCB indeksus rakte ir taikomus atitinkamais finansiniais metais."2. 2 straipsnio 1 dalis papildoma šiuo sakiniu:"Pirmųjų metų, nuo kurių taikomas kiekvienas penkmetinis koregavimas pagal Statuto 29.3 straipsnį, laikotarpiui nuo sausio 1 d. iki sausio 31 d. vidinės Eurosistemos apyvartoje esančių EUR banknotų likučiai skaičiuojami taikant pakoreguotą pasirašyto kapitalo raktą visiems ankstesnių metų gruodžio 31 d. apyvartoje esančių EUR banknotų likučiams."2 straipsnisBaigiamosios nuostatos1. Šis sprendimas įsigalioja 2004 m. sausio 1 d.2. Šis sprendimas skelbiamas Europos Sąjungos oficialiajame leidinyje.Priimta Frankfurte prie Maino, 2003 m. gruodžio 18 d.ECB Valdančiosios tarybos varduJean-Claude Trichet[1] OL L 337, 2001 12 20, p. 55.[2] OL L 125, 1999 5 19, p. 33.[3] OL L 9, 2004 1 15, p. 27.--------------------------------------------------


title: 1999 m. birželio 28 d. Tarybos sprendimas nustatantis Komisijos naudojimosi jai suteiktais įgyvendinimo įgaliojimais tvarką

text:
Svarbus teisinis pranešimas

|

31999D0468

Oficialusis leidinys L 184 , 17/07/1999 p. 0023 - 0026

		Tarybos sprendimas1999 m. birželio 28 d.nustatantis Komisijos naudojimosi jai suteiktais įgyvendinimo įgaliojimais tvarką [1](1999/468/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 202 straipsnio trečią įtrauką,atsižvelgdama į Komisijos pasiūlymą [2],atsižvelgdama į Europos Parlamento nuomonę [3],kadangi:(1) savo priimamuose teisės aktuose Taryba turi suteikti Komisijai įgaliojimus įgyvendinti Tarybos nustatytas taisykles; Taryba gali nustatyti tam tikrus naudojimosi šiais įgaliojimais reikalavimus; ji taip pat gali pasilikti teisę konkrečiais ir pagrįstais atvejais tiesiogiai naudotis įgyvendinimo įgaliojimais;(2) 1987 m. liepos 13 d. Taryba priėmė Sprendimą 87/373/EEB, nustatantį naudojimosi Komisijai suteiktais įgyvendinimo įgaliojimais tvarką [4]; šis sprendimas nustatė tam tikrą naudojimosi tokiais įgaliojimais procedūrų skaičių;(3) prie Amsterdamo sutartį priėmusios Tarpvyriausybinės konferencijos baigiamojo akto pridėta deklaracija Nr. 31 ragina Komisiją pateikti Tarybai pasiūlymą dėl Sprendimo 87/373/EEB pataisų;(4) aiškumo dėlei, užuot ėmus taisyti Sprendimą 87/373/EEB, buvo nuspręsta, kad tikslingiau būtų pakeisti šį sprendimą nauju sprendimu ir todėl Sprendimą 87/373/EEB panaikinti;(5) pirmas šio sprendimo tikslas yra siekiant logiškiau ir tinkamiau pasirinkti komiteto tipą nustatyti komiteto procedūrų pasirinkimo kriterijus, pažymint, kad tokie kriterijai nėra privalomo pobūdžio;(6) šiuo atžvilgiu valdymo procedūra turėtų būti naudojama su valdymo priemonėmis, tokioms kaip tos, kurios yra susijusios su bendros žemės ūkio ir bendros žuvininkystės politikos taikymu arba didesnių biudžeto išteklių reikalaujančių programų įgyvendinimu; tokių vadybos priemonių Komisija turėtų imtis laikydamasi procedūros, užtikrinančios sprendimų priėmimą tinkamu metu; tačiau tais atvejais, kai Tarybai perduodamos svarstyti neskubios priemonės, Komisija turėtų naudotis savo įgaliojimais atidėti tų priemonių taikymą;(7) reguliavimo procedūra turėtų būti naudojama bendromis priemonėmis, skirtomis pagrindinės priemonės nuostatoms taikyti, įskaitant žmonių, gyvūnų arba augalų sveikatos apsaugos ar saugos priemones, taip pat priemones, skirtas pagrindinės priemonės neesminėms nuostatoms pritaikyti ar atnaujinti; tokios įgyvendinimo priemonės turėtų būti priimamos taikant veiksmingą procedūrą, kuri visiškai atitinka Komisijos iniciatyvos teisę priimant teisės aktus;(8) patariamoji procedūra turėtų būti pasirenkama visais atvejais, kai ji laikoma pačia tinkamiausia; patariamoji procedūra ir toliau išliks tais atvejais, kuriais ji dabar taikoma;(9) antras šio sprendimo tikslas yra supaprastinti naudojimosi Komisijai suteiktais įgyvendinimo įgaliojimais reikalavimus ir tobulinti Europos Parlamento dalyvavimą tais atvejais, kai pagrindinė priemonė, suteikianti Komisijai įgyvendinimo įgaliojimus, buvo priimta laikantis Sutarties 251 straipsnyje nustatytos tvarkos; atitinkamai buvo manoma, kad reikia sumažinti procedūrų skaičių, taip pat suderinti jas su atitinkamais dalyvaujančių institucijų įgaliojimais, o svarbiausia – Europos Parlamentui suteikti galimybę, kad atitinkamai Komisija arba Taryba į jo nuomonę atsižvelgtų tais atvejais, kai jis mano, jog atitinkamai komitetui pateiktos priemonės projektas arba Tarybai pateiktas pasiūlymas pagal reguliavimo procedūrą viršija pagrindinėje priemonėje nustatytus įgyvendinimo įgaliojimus;(10) trečias šio sprendimo tikslas yra pagerinti Europos Parlamento informavimą nustatant, kad Komisija turėtų jį reguliariai informuoti apie komitetų posėdžius, kad Komisija turėtų jam perduoti su komitetų veikla susijusius dokumentus ir informuoti kiekvienu atveju, kai Komisija perduoda Tarybai priemones ar pasiūlymus dėl priemonių, kurių reikia imtis;(11) ketvirtas šio sprendimo tikslas yra pagerinti visuomenės informavimą apie komitetų procedūras ir todėl Komisijai taikomus dokumentų viešumo principus bei sąlygas pradėti taikyti komitetams, numatyti visų komitetų, padedančių Komisijai vykdyti įgyvendinimo įgaliojimus, sąrašą ir skelbti komitetų darbo metinę ataskaitą, taip pat numatyti, kad visos nuorodos į Europos Parlamentui pateiktus dokumentus, susijusius su komitetais, būtų viešinamos tam tikrame registre;(12) šis sprendimas jokiu būdu neturi poveikio specialioms komitetų procedūroms, sukurtoms bendrajai prekybos politikai ir Sutartyse nustatytoms konkurencijos taisyklėms, kurios šiuo metu nėra paremtos Sprendimu 87/373/EEB, įgyvendinti,NUSPRENDĖ:1 straipsnisIšskyrus specifinius ir pagrįstus atvejus, kai pagrindinė priemonė palieka Tarybai teisę pačiai tiesiogiai naudotis tam tikrais įgyvendinimo įgaliojimais, tokie įgaliojimai pagal atitinkamas pagrindinės priemonės nuostatas suteikiami Komisijai. Šios nuostatos nurodo svarbiausius taip suteiktų įgaliojimų elementus.Kai pagrindinė priemonė nustato konkrečius procedūrinius įgyvendinimo priemonių priėmimo reikalavimus, tokie reikalavimai turi atitikti 3, 4, 5 ir 6 straipsniuose nustatytas procedūras.2 straipsnisParenkant įgyvendinimo priemonių priėmimo tvarkos būdus vadovaujamasi šiais kriterijais:a) valdymo priemonės, kurios yra susijusios su bendros žemės ūkio politikos ir bendros žuvininkystės politikos taikymu, arba su programų, reikalaujančių didelių biudžeto išteklių, įgyvendinimu, turėtų būti priimamos taikant valdymo procedūrą;b) bendro pobūdžio priemonės, skirtos esminėms pagrindinės priemonės nuostatoms taikyti, įskaitant žmonių, gyvūnų arba augalų sveikatos apsaugos ar saugos priemones, turėtų būti priimamos taikant reguliavimo procedūrą; tais atvejais, kai pagrindinė priemonė nustato, kad tam tikros neesminės teisės akto nuostatos gali būti pritaikomos arba atnaujinamos įgyvendinimo tvarka, tokios priemonės turėtų būti priimamos taikant reguliavimo procedūrą;c) nepažeidžiant a ir b punktų, patariamoji procedūra yra taikoma kiekvienu atveju, kai ji yra laikoma tinkamiausia.3 straipsnisPatariamoji procedūra1. Komisijai padeda iš valstybių narių atstovų sudarytas patariamasis komitetas, kuriam pirmininkauja Komisijos atstovas.2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį gali nustatyti pirmininkas atsižvelgdamas į klausimo skubumą, prireikus dėl to gali būti balsuojama.3. Nuomonė įrašoma protokole; be to, kiekviena valstybė narė turi teisę prašyti, kad jos pozicija būtų įrašyta į protokolą.4. Komisija kiek įmanoma labiau atsižvelgia į komiteto pareikštą nuomonę. Ji komitetą informuoja, kaip į jo nuomonę buvo atsižvelgta.4 straipsnisValdymo procedūra1. Komisijai padeda iš valstybių narių atstovų sudarytas vadybos komitetas, kuriam pirmininkauja Komisijos atstovas.2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį gali nustatyti pirmininkas atsižvelgdamas į klausimo skubumą. Nuomonė patvirtinama Sutarties 205 straipsnio 2 dalyje nustatyta balsų dauguma tuo atveju, kai Taryba turi priimti sprendimus Komisijos pasiūlymu. Valstybių narių atstovų balsai skaičiuojami taip, kaip nustatyta tame straipsnyje. Pirmininkas nebalsuoja.3. Komisija, nepažeisdama 8 straipsnio, patvirtina priemones, kurios taikomos nedelsiant. Tačiau, kai numatytos priemonės neatitinka komiteto nuomonės, Komisija nedelsdama apie jas praneša Tarybai. Tuo atveju Komisija gali atidėti patvirtintų priemonių taikymą laikotarpiui, nustatytam kiekvienoje pagrindinėje priemonėje, kuris, tačiau, negali būti ilgesnis nei trys mėnesiai nuo tokio pranešimo dienos.4. Taryba kvalifikuota balsų dauguma per šio straipsnio 3 dalyje numatytą laikotarpį gali priimti kitokį sprendimą.5 straipsnisReguliavimo procedūra1. Komisijai padeda iš valstybių narių atstovų sudarytas reguliavimo komitetas, kuriam pirmininkauja Komisijos atstovas.2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį gali nustatyti pirmininkas atsižvelgdamas į klausimo skubumą. Nuomonė patvirtinama Sutarties 205 straipsnio 2 dalyje nustatyta balsų dauguma tais atvejais, kai Taryba turi priimti sprendimus Komisijos pasiūlymu. Valstybių narių atstovų balsai skaičiuojami taip, kaip nustatyta tame straipsnyje. Pirmininkas nebalsuoja.3. Komisija, nepažeisdama 8 straipsnio, patvirtina numatytas priemones, jei jos atitinka komiteto nuomonę.4. Kai numatytos priemonės neatitinka komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi, ir informuoja Europos Parlamentą.5. Jei Europos Parlamentas mano, kad Komisijos pasiūlymas, pateiktas pagal pagrindinę priemonę, priimtą laikantis Sutarties 251 straipsnyje nustatytos tvarkos, viršija toje pagrindinėje priemonėje nustatytus įgyvendinimo įgaliojimus, apie savo poziciją jis informuoja Tarybą.6. Atsižvelgdama į tokią poziciją, Taryba prireikus gali kvalifikuota balsų dauguma priimti sprendimą dėl pasiūlymo per pagrindinėje priemonėje numatytą laikotarpį, kuris, tačiau, jokiu būdu negali būti ilgesnis nei trys mėnesiai nuo tos dienos, kai klausimas buvo perduotas Tarybai.Jei per tą laikotarpį Taryba kvalifikuota balsų dauguma nusprendžia, kad ji prieštarauja pasiūlymui, Komisija jį svarsto iš naujo. Ji gali pateikti Tarybai iš dalies pakeistą pasiūlymą, dar kartą pateikti savo pasiūlymą arba, remdamasi Sutartimi, pateikti pasiūlymą dėl teisės akto priėmimo.Jei, pasibaigus tam laikotarpiui, Taryba nepriėmė pasiūlyto įgyvendinimo akto ir neprieštaravo pasiūlymui dėl įgyvendinimo priemonių, pasiūlytą įgyvendinimo aktą priima Komisija.6 straipsnisApsaugos procedūraTais atvejais, kai pagrindinė priemonė suteikia Komisijai įgaliojimą spręsti dėl apsaugos priemonių, gali būti taikoma ši procedūra:a) Komisija praneša Tarybai ir valstybėms narėms apie kiekvieną sprendimą dėl apsaugos priemonių. Gali būti nustatoma, kad prieš priimdama savo sprendimą, Komisija, kiekvienu atveju nustatytina tvarka, konsultuojasi su valstybėmis narėmis;b) valstybė narė per atitinkamoje pagrindinėje priemonėje nustatytą laikotarpį gali pateikti Komisijos sprendimą Tarybai;c) Taryba per atitinkamoje pagrindinėje priemonėje nustatytą laikotarpį gali kvalifikuota balsų dauguma priimti kitokį sprendimą. Pasirinktinai pagrindinėje priemonėje gali būti nustatoma, kad Komisijos priimtą sprendimą Taryba kvalifikuota balsų dauguma gali patvirtinti, iš dalies pakeisti arba atšaukti ir kad, Tarybai per pirmiau minėtą laikotarpį nepriėmus sprendimo, Komisijos sprendimas yra laikomas atšauktu.7 straipsnis1. Kiekvienas komitetas, remdamasis standartinėmis darbo tvarkos taisyklėmis, kurios skelbiamos Europos Bendrijų oficialiajame leidinyje, savo pirmininko pasiūlymu priima savo darbo tvarkos taisykles.Tiek, kiek reikia, esami komitetai savo darbo tvarkos taisykles suderina su standartinėmis darbo tvarkos taisyklėmis.2. Dokumentų viešumo principai ir sąlygos, taikomi Komisijai, taikomi ir komitetams.3. Komisija reguliariai informuoja Europos Parlamentą apie komitetų darbą. Tuo tikslu jis gauna komitetų posėdžių darbotvarkes, komitetams pateiktų priemonių Sutarties 251 straipsnyje nustatyta tvarka priimtiems teisės aktams įgyvendinti projektus, balsavimo rezultatus, posėdžių protokolus bei institucijų ir organizacijų, kurioms priklauso valstybių narių paskirti joms atstovauti asmenys, sąrašus. Europos Parlamentas taip pat yra informuojamas, kai tik Komisija pateikia Tarybai priemones arba pasiūlymus dėl priemonių, kurių reikia imtis.4. Komisija per šešis mėnesius nuo šio sprendimo įsigaliojimo dienos Europos Bendrijų oficialiajame leidinyje paskelbia visų komitetų, padedančių Komisijai vykdyti įgyvendinimo įgaliojimus, sąrašą. Šiame sąraše prie kiekvieno komiteto pavadinimo nurodoma pagrindinė priemonė ar priemonės, pagal kurią ar kurias tas komitetas įsteigtas. Nuo 2000 m. ir vėliau Komisija taip pat skelbia metinę komitetų darbo ataskaitą.5. Pagal šio straipsnio 3 dalį visų Europos Parlamentui nusiųstų dokumentų nuorodos viešinamos registre, kurį Komisija turi įsteigti 2001 m.8 straipsnisJei Europos Parlamentas rezoliucijoje, nustatančioje pagrindus, kuriais ji grindžiama, nurodo, kad įgyvendinimo priemonių projektas, kurio priėmimas svarstomas ir kuris yra pateiktas komitetui vadovaujantis pagrindine priemone, priimta pagal Sutarties 251 straipsnį, viršija pagrindinėje priemonėje nustatytus įgyvendinimo įgaliojimus, Komisija tą priemonių projektą nagrinėja iš naujo. Atsižvelgdama į rezoliuciją ir laikydamasi taikomoje procedūroje numatyto termino, Komisija gali pateikti komitetui naują priemonių projektą, toliau tęsti procedūrą arba, remdamasi Sutartimi, pateikti pasiūlymą Europos Parlamentui ir Tarybai.Komisija informuoja Europos Parlamentą ir komitetą apie veiksmus, kurių ji ketina imtis dėl Europos Parlamento rezoliucijos, ir tų veiksmų motyvus.9 straipsnisSprendimas 87/373/EEB panaikinamas.10 straipsnisŠis sprendimas įsigalioja kitą dieną po jo paskelbimo Europos Bendrijų oficialiajame leidinyje.Priimta Liuksemburge, 1999 m. birželio 28 d.Tarybos varduPirmininkasM. Naumann[1] Trys pareiškimai dėl šio sprendimo, įtraukti į Tarybos protokolą, yra pateikti birželio 17 d. OL C 203, p. 1.[2] OL C 279, 1998 9 8, p. 5[3] Nuomonė pareikšta 1999 m. gegužės 6 d. (dar nepaskelbta Oficialiajame leidinyje)[4] OL L 197, 1987 7 18, p. 33--------------------------------------------------


title: 2006 m. balandžio 10 d.  Tarybos sprendimas, dėl Tarptautinio baudžiamojo teismo ir Europos Sąjungos susitarimo dėl bendradarbiavimo ir pagalbos teikimo sudarymo

text:
28.4.2006

               LT

               Europos Sąjungos oficialusis leidinys

               L 115/49

         TARYBOS SPRENDIMAS
   2006 m. balandžio 10 d.
   dėl Tarptautinio baudžiamojo teismo ir Europos Sąjungos susitarimo dėl bendradarbiavimo ir pagalbos teikimo sudarymo
   (2006/313/BUSP)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2005 m. balandžio 25 d. posėdyje Taryba nusprendė įgalioti pirmininkaujančią valstybę narę, kuriai padeda atitinkamai generalinis sekretorius-vyriausiasis įgaliotinis ir Komisija, pradėti derybas pagal Europos Sąjungos sutarties 24 straipsnį siekiant sudaryti Tarptautinio baudžiamojo teismo ir Europos Sąjungos susitarimą dėl bendradarbiavimo ir pagalbos teikimo.

               (2)

               Gavusi tokį įgaliojimą, pirmininkaujanti valstybė narė vedė derybas ir susitarė dėl susitarimo.

               (3)

               Susitarimas turėtų būti patvirtintas Europos Sąjungos vardu,

         NUSPRENDĖ:
   1 straipsnis
   Europos Sąjungos vardu patvirtinamas Tarptautinio baudžiamojo teismo ir Europos Sąjungos susitarimas dėl bendradarbiavimo ir pagalbos teikimo.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti susitarimą, kad jis taptų privalomas Europos Sąjungai.
   3 straipsnis
   Taryba pažymi, kad Komisija ketina nukreipti savo veiksmus susitarimo tikslams ir prioritetams pasiekti, jei reikia, tinkamomis Bendrijos priemonėmis.
   4 straipsnis
   Šis sprendimas įsigalioja jo priėmimo dieną.
   5 straipsnis
   Šis sprendimas skelbiamas Europos Sąjungos Oficialiajame leidinyje.

      Priimta Liuksemburge, 2006 m. balandžio 10 d.

            Tarybos vardu

            Pirmininkė

         U. PLASSNIK

    ---documentbreak---

               28.4.2006

               LT

               Europos Sąjungos oficialusis leidinys

               L 115/50

         Tarptautinio baudžiamojo teismo ir Europos Sąjungos
   SUSITARIMAS
   dėl bendradarbiavimo ir pagalbos teikimo
   TARPTAUTINIS BAUDŽIAMASIS TEISMAS,
   toliau – Teismas,
   ir
   EUROPOS SĄJUNGA,
   toliau – ES, atstovaujama Europos Sąjungos Tarybai pirmininkaujančios valstybės narės,
   toliau – Šalys,
   MANYDAMI, kad teisinės valstybės stiprinimas, pagarba žmogaus teisėms ir humanitarinės teisės laikymasis, taip pat taikos išsaugojimas ir tarptautinio saugumo stiprinimas, laikantis Jungtinių Tautų Chartijos ir kaip numatyta Europos Sąjungos sutarties 11 straipsnyje, yra itin svarbūs ir jiems turi būti teikiama pirmenybė;
   PAŽYMĖDAMI, kad Tarptautinio baudžiamojo teismo Romos statuto principai, taip pat jo darbą reglamentuojantys principai, visiškai atitinka Europos Sąjungos principus ir tikslus;
   PABRĖŽDAMI teisingumo vykdymo laikantis teisinės valstybės ir procesinio teisingumo principų, ypač atsižvelgiant į kaltinamojo teises, numatytas Romos statute, svarbą;
   PASTEBĖDAMI ypatingą aukų ir liudytojų vaidmenį Teismo procesuose ir būtinybę imtis konkrečių priemonių, skirtų užtikrinti jų saugumą ir veiksmingą dalyvavimą pagal Romos statutą;
   PRIMINDAMI, kad 2003 m. gruodžio 12 d. Europos Vadovų Taryba priėmė Europos saugumo strategiją, kuria remiama tarptautinė sistema, pagrįsta veiksmingu daugiašališkumu;
   PRISIMINDAMI 2003 m. birželio 16 d. Tarybos bendrąją poziciją 2003/444/BUSP dėl Tarptautinio baudžiamojo teismo, taip pat po tos bendrosios pozicijos priimtą Tarybos veiksmų planą, ir visų pirma esminį Tarptautinio baudžiamojo teismo vaidmenį vykdant sunkių nusikaltimų, kurie priklauso jo jurisdikcijai, prevenciją ir kovojant prieš jų vykdymą;
   MANYDAMI, kad Europos Sąjunga yra įsipareigojusi remti veiksmingą Tarptautinio baudžiamojo teismo funkcionavimą ir didinti visuotinį jo rėmimą, skatindama kiek galima didesnį dalyvavimą Romos statute;
   PRIMINDAMI, kad šis Susitarimas turi būti skaitomas kartu su Tarptautinio baudžiamojo teismo Romos statutu bei Proceso ir įrodinėjimo taisyklėmis ir atsižvelgiant į juos;
   PRIMINDAMI, KAD Romos statuto 87 straipsnio 6 dalyje numatoma, kad Teismas gali bet kokios tarpvyriausybinės organizacijos prašyti pateikti jam informaciją ar dokumentus ir kad Teismas taip pat gali prašyti bendradarbiauti ir pagalbą teikti ir kitokiomis formomis, dėl kurių su tokia organizacija gali būti susitaręs ir kurios atitinka jos kompetenciją ar įgaliojimus;
   MANYDAMI, kad šiame Susitarime išdėstytos Tarptautinio baudžiamojo teismo ir Europos Sąjungos, o ne Tarptautinio baudžiamojo teismo ir Europos Sąjungos valstybių narių, bendradarbiavimo ir pagalbos teikimo sąlygos;
   MANYDAMI, kad tuo tikslu Tarptautinis baudžiamasis teismas ir Europos Sąjunga turėtų papildomai susitarti dėl bendradarbiavimo ir pagalbos teikimo sąlygų, esant Bendrajai pozicijai 2003/444/BUSP ir ES tolesnių veiksmų planui po tos bendrosios pozicijos,
   SUSITARĖ:
   1 straipsnis
   Susitarimo tikslas
   Šiuo Susitarimu, kurį atitinkamai pagal Europos Sąjungos sutartį (ES sutartis) ir Tarptautinio baudžiamojo teismo Romos statutą (Statutas) sudaro Europos Sąjunga (ES) ir Tarptautinis baudžiamasis teismas (Teismas), nustatomos ES ir Teismo bendradarbiavimo ir pagalbos teikimo sąlygos.
   2 straipsnis
   Terminų apibrėžimai
   1.   Šiame susitarime ES – tai Europos Sąjungos Taryba (toliau – Taryba), Tarybos generalinio sekretoriato generalinis sekretorius-vyriausiasis įgaliotinis ir generalinis sekretoriatas ir Europos Bendrijų Komisija (toliau – Europos Komisija). „ES“ nereiškia atskirų valstybių narių.
   2.   Šiame Susitarime „Teismas“ yra:

               a)

               Prezidiumas,

               b)

               Apeliacinis skyrius, Teisminio nagrinėjimo skyrius ir Ikiteisminio tyrimo skyrius,

               c)

               Prokuratūra,

               d)

               Sekretoriatas,

               e)

               valstybių, Statuto šalių, Asamblėjos sekretoriatas.

         3 straipsnis
   Valstybių narių susitarimai
   1.   Šis Susitarimas, įskaitant visus pagal jo 11 straipsnį sudarytus susitarimus, netaikomas Teismo prašymams gauti informaciją, susijusiems su informacija, kita nei ES dokumentai, kuriuose yra ES įslaptintos informacijos, kuri yra parengta atskiroje valstybėje narėje. Tokiomis aplinkybėmis prašymai pateikiami tiesiogiai atitinkamai valstybei narei.
   2.   Pagal šį Susitarimą Teismo ES pateiktiems prašymams mutatis mutandis taikomas Statuto 73 straipsnis.
   4 straipsnis
   Bendradarbiavimo ir pagalbos teikimo prievolė
   ES ir Teismas susitaria, kad, siekdami palengvinti veiksmingą savo pareigų vykdymą, prireikus jie glaudžiai bendradarbiaus ir konsultuosis vienas su kitu bendrų interesų klausimais pagal šio Susitarimo nuostatas, laikydamiesi visų atitinkamų ES Sutarties ir Statuto nuostatų. Tam, kad palengvintų šios bendradarbiavimo ir pagalbos teikimo prievolės laikymąsi, Šalys susitaria nustatyti tinkamus Teismo ir ES ryšių su Teismu centro reguliarius kontaktus.
   5 straipsnis
   Dalyvavimas posėdžiuose
   ES gali kviesti Teismą dalyvauti jos rengiamuose posėdžiuose ir konferencijose, kuriuose diskutuojama Teismui aktualiais klausimais, siekdama suteikti pagalbą Teismo jurisdikcijai priklausančiais klausimais.
   6 straipsnis
   Vertybių, kuriomis grindžiamas Statutas, rėmimas
   ES ir Teismas visais tinkamais atvejais bendradarbiauja priimant iniciatyvas, kuriomis siekiama skatinti Statuto ir susijusių dokumentų principų, vertybių ir nuostatų skleidimą.
   7 straipsnis
   Keitimasis informacija
   1.   ES ir Teismas kiek galima ir praktiškai įmanoma užtikrina reguliarų keitimąsi abi Šalis dominančia informacija ir dokumentais, laikydamiesi Statuto bei Proceso ir įrodinėjimo taisyklių.
   2.   ES, deramai atsižvelgdama į savo pareigas ir kompetenciją pagal ES sutartį, įsipareigoja bendradarbiauti su Teismu ir teikti Teismui turimą informaciją ar dokumentus, kurių Teismas gali paprašyti pagal Statuto 87 straipsnio 6 dalį.
   3.   ES gali savo iniciatyva ir laikydamasi ES sutarties, teikti informaciją ir dokumentus, kurie gali būti reikalingi Teismo darbui.
   4.   Teismo sekretorius, laikydamasis Statuto bei Proceso ir įrodinėjimo taisyklių, teikia informaciją ir dokumentus, kurie domina ES, susijusius su pareiškimais, žodiniu procesu, Teismo sprendimais ir nutartimis.
   8 straipsnis
   Saugumas arba apsauga
   Jei šiame Susitarime numatytas bendradarbiavimas, apimantis informacijos ar dokumentų atskleidimą, keltų pavojų esamų arba buvusių ES darbuotojų saugumui ar apsaugai arba sukeltų kitokį pavojų bet kokios ES operacijos ar veiksmų saugumui ar tinkamam vykdymui, Teismas gali, ypač ES prašymu, nurodyti taikyti tinkamas apsaugos priemones.
   9 straipsnis
   Įslaptinta informacija
   Nuostatos, susijusios su tuo, kokia tvarka ES atskleidžia ES įslaptintą informaciją Teismo organui, yra išdėstytos šio Susitarimo priede, kuris sudaro neatskiriamą jo dalį.
   10 straipsnis
   Europos Sąjungos tarnautojų parodymai
   1.   Jei Teismas prašo, kad liudytų ES pareigūnas ar kitas personalo narys, ES įsipareigoja pilnai bendradarbiauti su Teismu ir, jei būtina, bei tinkamai atsižvelgiant į jos pareigas bei kompetenciją pagal ES sutartį ir atitinkamas pagal ją numatytas taisykles, imtis visų būtinų priemonių sudaryti Teismui galimybę išklausyti tokio asmens parodymų, pirmiausia atšaukdama to asmens pareigą laikytis konfidencialumo.
   2.   Atsižvelgdamos į 8 straipsnį, Šalys pripažįsta, kad gali reikėti apsaugos priemonių, kai ES pareigūnas ar kitas personalo narys yra prašomas duoti Teisme parodymus.
   3.   Laikantis Statuto bei Proceso ir įrodinėjimo taisyklių, ES turi teisę paskirti ES pareigūno ar kito personalo nario, kuris Teisme vykstančiame procese dalyvauja kaip liudytojas, atstovą jiems padėti.
   11 straipsnis
   Europos Sąjungos ir prokuroro bendradarbiavimas
   1.   Visais atvejais laikydamasi ES sutarties:

               i)

               ES įsipareigoja pagal Statutą bei Proceso ir įrodinėjimo taisykles bendradarbiauti su prokuroru, teikiant papildomą ES turimą informaciją, kurios jis gali prašyti;

               ii)

               ES įsipareigoja bendradarbiauti su prokuroru pagal Statuto 54 straipsnio 3 dalies c punktą;

               iii)

               ES pagal Statuto 54 straipsnio 3 dalies d punktą sudaro tokius neprieštaraujančius Statutui susitarimus ar sutartis, kurių gali prireikti norint palengvinti ES ir prokuroro bendradarbiavimą.

         2.   Prokuroras prašymus dėl informacijos raštu pateikia generaliniam sekretoriui-vyriausiajam įgaliotiniui. Generalinis sekretorius-vyriausiasis įgaliotinis raštu pateikia atsakymą ne vėliau kaip per vieną mėnesį.
   3.   ES ir prokuroras gali susitarti, kad ES teiks prokurorui dokumentus ar informaciją nustatydama konfidencialumo sąlygą ir tik su tikslu gauti naujų įrodymų, ir kad tokie dokumentai ar informacija be ES sutikimo nebus atskleisti kitiems Teismo organams arba tretiesiems asmenims, nei bet kuriame proceso etape, nei vėliau. Taikomos 9 straipsnio taisyklės dėl įslaptintos informacijos.
   12 straipsnis
   Privilegijos ir imunitetai
   Jei Teismas siekia vykdyti jurisdikciją asmens, kuris, kaip įtariama, yra padaręs Teismo jurisdikcijai priklausantį nusikaltimą, atžvilgiu ir jei toks asmuo pagal atitinkamas tarptautinės teisės normas turi privilegijų ir imunitetų, atitinkama ES institucija įsipareigoja pilnai bendradarbiauti su Teismu ir, tinkamai atsižvelgdama į jos pareigas bei kompetenciją pagal ES sutartį ir atitinkamas pagal ją numatytas taisykles, imtis visų būtinų priemonių sudaryti Teismui galimybę vykdyti jurisdikciją, pirmiausia atšaukdama tokias privilegijas ar imunitetus laikantis visų atitinkamų tarptautinės teisės normų.
   13 straipsnis
   Susitarimai dėl personalo
   Pagal Statuto 44 straipsnio 4 dalį ES ir Teismas susitaria kiekvienu konkrečiu atveju nustatyti, kokiomis išimtinėmis aplinkybėmis Teismas bet kurio Teismo organo darbe gali nemokamai pasinaudoti ES siūlomų darbuotojų patirtimi.
   14 straipsnis
   Paslaugos ir įranga
   Teismui paprašius ir esant galimybei, ES Teismui jo veiklos tikslais suteikia tokias priemones ir paslaugas, kokių prašoma, įskaitant, prireikus, praktinę pagalbą. Terminai ir sąlygos, kuriomis ES gali teikti tokias priemones, paslaugas ar paramą, atitinkamai, turi būti išankstinių papildomų susitarimų dalykas.
   15 straipsnis
   Mokymas
   Tinkamais atvejais ir pasikonsultavusi su Teismu, ES stengsis remti su Teismo darbu susijusių mokymų ir pagalbos teisėjams, prokurorams, pareigūnams ir advokatams vystymą.
   16 straipsnis
   Korespondencija
   1.   Šiame Susitarime:

               a)

               ES atveju:
               visa korespondencija siunčiama Tarybai šiuo adresu:

                           Council of the European Union

                           Chief Registry Officer

                           Rue de la Loi/Wetstraat, 175

                           B-1048 Brussels

                     .
               Tarybos vyriausiasis registracijos padalinio pareigūnas perduoda visą korespondenciją valstybėms narėms, Europos Komisijai ir ES ryšių su Teismu centrui, atsižvelgdamas į šio straipsnio 2 dalį.

               b)

               Teismo atveju:
               visa korespondencija siunčiama atitinkamai sekretoriui arba prokurorui.

         2.   Išskirtiniais atvejais korespondencija iš vienos Šalies, kuria gali naudotis tik tam tikri tos Šalies kompetentingi pareigūnai, organai ar tarnybos, dėl operatyvinių priežasčių gali būti adresuojama ir prieinama tik tam tikriems kitos Šalies kompetentingiems pareigūnams, organams ar tarnyboms, kurie yra konkrečiai nurodyti gavėjais, atsižvelgiant į jų kompetenciją ir laikantis būtinumo žinoti principo. ES atveju tokia korespondencija perduodama per Tarybos vyriausiąjį registracijos padalinio pareigūną.
   17 straipsnis
   Įgyvendinimas
   1.   Šio Susitarimo įgyvendinimą prižiūri Teismo prokuroro ir sekretoriaus tarnyba bei Tarybos ir Europos Komisijos generaliniai sekretoriai, laikydamiesi atitinkamos savo kompetencijos ribų.
   2.   Siekdami įgyvendinti šį Susitarimą, Teismas ir ES gali sudaryti tokius susitarimus, kurie tinka šiam tikslui.
   18 straipsnis
   Ginčų sprendimas
   Visi ES ir Teismo nesutarimai, kylantys aiškinant ar taikant šį Susitarimą, sprendžiami Šalių konsultacijų būdu.
   19 straipsnis
   Įsigaliojimas ir peržiūra
   1.   Šis Susitarimas įsigalioja pirmojo mėnesio po to, kai Šalys jį pasirašo, pirmą dieną.
   2.   Bet kurios Šalies prašymu šis Susitarimas gali būti peržiūrėtas, svarstant galimus pakeitimus. Jis peržiūrimas ne vėliau kaip po penkerių metų po jo įsigaliojimo.
   3.   Visi šio Susitarimo pakeitimai daromi tik raštu ir bendru Šalių susitarimu.
   20 straipsnis
   Denonsavimas
   Šį Susitarimą viena Šalis gali denonsuoti pateikdama kitai Šaliai raštišką denonsavimo pranešimą. Toks denonsavimas įsigalioja praėjus šešiems mėnesiams nuo dienos, kurią kita Šalis gauna pranešimą, tačiau tai neturi poveikio pareigoms, jau atsiradusioms pagal šio Susitarimo nuostatas. Visų pirma visa įslaptinta informacija, kuri buvo suteikta ar kuria buvo pasikeista pagal šį Susitarimą, toliau saugoma laikantis šiame Susitarime išdėstytų nuostatų.
   TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.

      Hecho en Luxemburgo, el diez de abril de dos mil seis.
      V Lucemburku dne desátého dubna dva tisíce šest.
      Udfærdiget i Luxembourg den tiende april to tusind og seks.
      Geschehen zu Luxemburg am zehnten April zweitausendsechs.
      Kahe tuhande kuuenda aasta aprillikuu kümnendal päeval Luxembourgis.
      Έγινε στο Λουξεμβούργο, στις δέκα Απριλίου δύο χιλιάδες έξι.
      Done at Luxembourg on the tenth day of April in the year two thousand and six.
      Fait à Luxembourg, le dix avril deux mille six.
      Fatto a Lussemburgo, addì dieci aprile duemilase.
      Luksemburgā, divtūkstoš sestā gada desmitajā aprīlī.
      Priimta du tūkstančiai šeštų metų balandžio dešimtą dieną Liuksemburge.
      Kelt Luxembourgban, a kettőezer hatodik év április tizedik napján.
      Magħmul fil-Lussemburgu, fl-għaxra jum ta' April tas-sena elfejn u sitta.
      Gedaan te Luxemburg, de tiende april tweeduizend zes.
      Sporządzono w Luksemburgu dnia dziesiątego kwietnia roku dwutysięcznego szóstego.
      Feito no Luxemburgo, em dez de Abril de dois mil e seis.
      V Luxemburgu dňa desiateho apríla dvetisícšesť.
      V Luxembourgu, desetega aprila leta dva tisoč šest.
      Tehty Luxemburgissa kymmenentenä päivänä huhtikuuta vuonna kaksituhattakuusi.
      Som skedde i Luxemburg den tionde april tjugohundrasex.

         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωοη
         For the European Union
         Pour l'Union européenne
         Per l'Unione europea
         Eiropas Savienības vārdā
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         Por la Corte Penal Internacional
         Za Mezinárodní trestní soud
         For Den Internationale Straffedomstol
         Für den Europäischen Strafgerichtshof
         Rahvusvahelise Kriminaalkohtu nimel
         Για to Διεθνές Ποινικό Δικαστήριο
         For the International Criminal Court
         Pour la Cour Pénale Internationale
         Per la Corte Penale Internazionale
         Starptautiskās Krimināltiesas vārdā
         Tarptautinio baudžiamojo teismo vardu
         A Nemzetközi Büntetőbíróság részéről
         Għall-Qorti Kriminali Internazzjonali
         Voor het Internationaal Strafhof
         W imieniu Międzynarodowego Trybunału Karnego
         Pelo Tribunal Penal Internacional
         Za Medzinárodný trestný súd
         Za Mednarodno Kazensko Sodišče
         Kansainvälisen rikostuomioistuimen puolesta
         För Internationella brottmålsdomstolen

   PRIEDAS

               1.

               Statuto 34 straipsnyje numatytam Teismo organui paprašius ES įslaptintos informacijos, tokia informacija perduodama tik laikantis Tarybos saugumo nuostatų (1).
               Šiame Susitarime įslaptinta informacija – bet kokia informacija (t. y. žinios, kurios gali būti perduodamos bet kokia forma) ar medžiaga, kurią, kaip nustatyta, reikia saugoti nuo neteisėto atskleidimo ir kuri yra pažymėta slaptumo žyma (toliau – įslaptinta informacija).
               Visų pirma:

                           i)

                           Teismas užtikrina, kad būtų išsaugota jam perduotos ES įslaptintos informacijos slaptumo žyma, kurią jai suteikė ES, ir saugo tokią informaciją atitinkamu apsaugos lygiu, atitinkančiu numatytą Tarybos saugumo nuostatuose. Todėl Teismas užtikrina, kad jo teikiama ES reikalaujama apsauga atitiktų jos saugumo nuostatuose išdėstytas taisykles, priemones ir procedūras, kurios turi būti nustatytos pagal 4 dalį;

                           ii)

                           Teismas nesinaudoja jam perduota ES įslaptinta informacija kitais tikslais nei tie, kuriais Teismui buvo perduota ta ES įslaptinta informacija ir dokumentai;

                           iii)

                           Teismas neatskleidžia tokios informacijos ir dokumentų tretiesiems asmenims be išankstinio raštiško ES sutikimo pagal autoriaus sutikimo principą, kaip apibrėžta Tarybos saugumo nuostatuose;

                           iv)

                           Teismas užtikrina, kad susipažinti su jam perduota ES įslaptinta informacija būtų leidžiama tik tiems asmenims, kuriems būtina ją žinoti;

                           v)

                           Teismas užtikrina, kad visų asmenų, kuriems vykdant jų oficialias pareigas yra būtina galimybė susipažinti su informacija, pažymėta „CONFIDENTIEL UE“ arba aukštesne slaptumo žyma, arba dėl kurių pareigų ar funkcijų ši galimybė gali būti suteikta, patikimumas būtų reikiamai patikrinamas prieš suteikiant jiems galimybę susipažinti su tokia informacija, taikant priemones, kurios turi būti nustatytos taikant objektyvius kriterijus pagal 4 dalį;

                           vi)

                           Teismas užtikrina, kad, prieš leidžiant susipažinti su ES įslaptinta informacija, visi asmenys, prašantys leisti susipažinti su tokia informacija, būtų informuojami apie apsaugai nustatytų saugumo taisyklių reikalavimus, susijusius su informacijos, su kuria jiems bus leista susipažinti, slaptumo žyma, ir laikytųsi tų reikalavimų;

                           vii)

                           Atsižvelgiant į ES įslaptintos informacijos slaptumo lygį, ji siunčiama Teismui diplomatinėmis valizomis, naudojantis karinėmis pašto tarnybomis, saugiomis pašto tarnybomis, saugiu telekomunikacijų ryšiu ar per kurjerį. Teismas iš anksto praneša ES Tarybos generaliniam sekretoriatui organo, atsakingo už įslaptintos informacijos apsaugą, pavadinimą bei adresą ir tikslius adresatus, kuriems turi būti siunčiama informacija, ir užtikrins, kad būtų atliktas tų adresatų patikimumo patikrinimas;

                           viii)

                           Teismas užtikrina, kad visos patalpos, zonos, pastatai, biurai, kambariai, ryšių ir informacijos sistemos ir kt., kuriose saugoma ir (arba) tvarkoma ES įslaptinta informacija, būtų apsaugotos tinkamomis fizinio saugumo priemonėmis, taikant pagal 4 dalį nustatytas priemones;

                           ix)

                           Teismas užtikrina, kad jam perduoti ES įslaptinti dokumentai gavus būtų registruojami specialiame registre. Teismas užtikrina, kad šiame registre būtų registruojamos jai perduotos ES įslaptintos informacijos kopijos, kurias gali padaryti gaunantis organas, jų skaičius ir platinimas. Teismas praneša ES tų dokumentų grąžinimo ES datą arba pateikia jų sunaikinimą patvirtinančią pažymą;

                           x)

                           Teismas praneša ES Tarybos generaliniam sekretoriatui apie visus jam atskleistos ES įslaptintos informacijos neteisėto atskleidimo atvejus. Tokiu atveju Teismas pradeda tyrimą ir imasi tinkamų priemonių, kad būtų išvengta tokių atvejų pasikartojimo, taikydamas priemones, kurios turi būti nustatytos pagal 4 dalį.

               2.

               Įgyvendinant 1 dalį neleidžiamas bendrasis atskleidimas, išskyrus atvejus, kai Šalys nustato ir suderina tam tikrų kategorijų informacijai taikomą tvarką.

               3.

               ES įslaptintos informacijos slaptumo lygis gali būti sumažintas ar ji visiškai išslaptinta pagal Tarybos saugumo nuostatus prieš pateikiant ją Teismui. Su ES įslaptintu dokumentu, kuriame yra įslaptintos nacionalinės informacijos, gali susipažinti tik tie Teismo darbuotojai, kurių patikimumas yra atitinkamai patikrintas, jo slaptumo lygis gali būti sumažintas arba jis gali būti visiškai išslaptintas ir pateiktas Teismui, jei yra aiškus raštiškas autoriaus sutikimas.

               4.

               Šiam Susitarimui įgyvendinti toliau nurodytos trys institucijos nustato saugumo priemones, kad būtų nustatyti įslaptintos informacijos, kuriai taikomas šis Susitarimas, abipusio saugumo užtikrinimo standartai:

                           a)

                           Teismo saugumo tarnyba atsako už įslaptintos informacijos, pagal šį Susitarimą teikiamos Teismui, apsaugos ir saugojimo saugumo priemonių parengimą.

                           b)

                           Tarybos generalinio sekretoriato saugumo tarnyba, vadovaujama Tarybos generalinio sekretoriaus ir jo vardu, veikdama Tarybos vardu ir jai prižiūrint, yra atsakinga už saugumo priemonių, taikomų įslaptintos informacijos, teikiamos ES pagal šį Susitarimą, apsaugai, parengimą.

                           c)

                           Europos Komisijos saugumo direktoratas, veikiantis Europos Komisijos vardu ir jai prižiūrint, yra atsakingas už saugumo priemonių, taikomų įslaptintos informacijos, kuri teikiama arba kuria keičiamasi pagal šį Susitarimą, apsaugai Europos Komisijoje ir jos patalpose, parengimą.

                           d)

                           ES šiuos standartus tvirtina Tarybos saugumo komitetas.

               5.

               Šalys teikia savitarpio pagalbą įslaptintos informacijos, kuriai taikomas šis Susitarimas, saugumo ir bendro intereso reikalų srityse. 4 dalyje nurodytos institucijos vykdo abipuses saugumo konsultacijas ir patikrinimus, kad įvertintų saugumo priemonių, kurios turi būti nustatytos pagal 4 dalį, veiksmingumą pagal savo atsakomybės sritis.

               6.

               Šalys turi saugumo organizaciją ir saugumo programas, pagrįstas tokiais pagrindiniais principais ir būtiniausiais saugumo standartais, kurie įgyvendinami Šalių saugumo sistemose, kurios turi būti nustatytos pagal 4 dalį, siekdamos užtikrinti, kad įslaptintai informacijai, kuriai taikomas šis Susitarimas, būtų taikomas lygiavertis apsaugos lygis.

               7.

               Prieš įslaptintos informacijos, kuriai taikomas šis Susitarimas, pradinį teikimą 4 dalyje nurodytos atsakingos saugumo institucijos turi būti susitarusios, kad gaunančioji Šalis gali apsaugoti informaciją, kuriai taikomas šis Susitarimas, tokiu būdu, kuris atitiktų priemones, kurios turi būti nustatytos pagal 4 dalį.

               8.

               Jokia šio Susitarimo nuostata neriboja ES galimybės teikti Teismui informacijos, turinčios aukščiausią slaptumo žymą, jeigu Teismas užtikriną atitinkamą jos apsaugos lygį, numatytą Tarybos saugumo nuostatuose.

      (1)  2001 m. kovo 19 d. Tarybos sprendimas 2001/264/EB dėl Tarybos saugumo nuostatų patvirtinimo (OL L 101, 2001 4 11, p. 1).


title: 2015 m. birželio 19 d. Tarybos sprendimas (BUSP) 2015/959, kuriuo iš dalies keičiamas Sprendimas 2014/386/BUSP dėl ribojamųjų priemonių atsakant į neteisėtą Krymo ir Sevastopolio prijungimą

text:
20.6.2015

               LT

               Europos Sąjungos oficialusis leidinys

               L 156/25

         TARYBOS SPRENDIMAS (BUSP) 2015/959
   2015 m. birželio 19 d.
   kuriuo iš dalies keičiamas Sprendimas 2014/386/BUSP dėl ribojamųjų priemonių atsakant į neteisėtą Krymo ir Sevastopolio prijungimą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2014 m. birželio 23 d. Taryba priėmė Sprendimą 2014/386/BUSP (1);

               (2)

               2015 m. kovo 19 d. Europos Vadovų Taryba padarė išvadą, kad ji nepripažįsta Rusijos Federacijos įvykdytos neteisėtos Krymo ir Sevastopolio aneksijos, ją toliau smerkia ir liks įsipareigojusi visapusiškai įgyvendinti savo nepripažinimo politiką;

               (3)

               remiantis Sprendimo 2014/386/BUSP peržiūros rezultatais, ribojamųjų priemonių taikymas turėtų būti pratęstas iki 2016 m. birželio 23 d.;

               (4)

               todėl Sprendimas 2014/386/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2014/386/EB 5 straipsnio antra dalis pakeičiama taip:

      „Šis sprendimas taikomas iki 2016 m. birželio 23 d.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2015 m. birželio 19 d.

            Tarybos vardu

            Pirmininkas

         J. REIRS

      (1)  2014 m. birželio 23 d. Tarybos sprendimas 2014/386/BUSP dėl ribojamųjų priemonių atsakant į neteisėtą Krymo ir Sevastopolio prijungimą (OL L 183, 2014 6 24, p. 70).


title: 2010/74/: 2010 m. vasario 4 d. Komisijos sprendimas, iš dalies keičiantis Sprendimą 2005/629/EB, įsteigiantį Žuvininkystės mokslo, technikos ir ekonomikos komitetą

text:
10.2.2010

               LT

               Europos Sąjungos oficialusis leidinys

               L 37/52

         KOMISIJOS SPRENDIMAS
   2010 m. vasario 4 d.
   iš dalies keičiantis Sprendimą 2005/629/EB, įsteigiantį Žuvininkystės mokslo, technikos ir ekonomikos komitetą
   (2010/74/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač jo 33 straipsnio 1 dalį,
   kadangi:

               (1)

               Komisijos sprendimu 2005/629/EB (2) įsteigtas Žuvininkystės mokslo, technikos ir ekonomikos komitetas (toliau – ŽMTEK), kuris Komisijai teikia profesionalias mokslines konsultacijas.

               (2)

               Sprendime 2005/629/EB nustatyta ŽMTEK narių skyrimo tvarka, kadencijų trukmė, išorės ekspertų kvietimo sąlygos, darbo grupių sudarymas ir ŽMTEK darbo tvarkos taisyklių priėmimo tvarka. Kad administraciniai sprendimai būtų priimami tinkamu lygmeniu, minėta tvarka turėtų būti supaprastinta.

               (3)

               Kad nekiltų painiavos dėl dienos išmokų skyrimo Komisijos pakviestiems privatiems ekspertams, papildomos pagal Sprendimą 2005/629/EB ŽMTEK nariams ir ŽMTEK posėdžiuose dalyvaujantiems išorės ekspertams skirtinos išmokos turėtų būti vadinamos kompensacijomis.

               (4)

               Todėl Sprendimą 2005/629/EB reikėtų atitinkamai iš dalies pakeisti,

         PRIĖMĖ ŠĮ SPRENDIMĄ:
   Vienintelis straipsnis
   Sprendimas 2005/629/EB iš dalies keičiamas taip:

               1.

               4 straipsnio 1 dalis keičiama taip:
               „1.   Komisija skiria ŽMTEK narius iš tinkamų kandidatų sąrašo. Tas sąrašas sudaromas Komisijos interneto svetainėje paskelbus atvirą kvietimą teikti paraiškas.“

               2.

               7 straipsnio frazė „Komisijai pritarus“ pakeičiama fraze „Pasikonsultavęs su Komisijos departamentu, atsakingu už atitinkamą klausimą“.

               3.

               8 straipsnio frazė „Komisijai pritarus“ pakeičiama fraze „Pasikonsultavęs su Komisijos departamentu, atsakingu už atitinkamą klausimą“.

               4.

               9 straipsnis iš dalies keičiamas taip:

                           a)

                           antraštė pakeičiama taip:
                           „Atlyginimas ir kompensacijos“

                           b)

                           1 dalis pakeičiama taip:
                           „1.   ŽMTEK nariai ir išorės ekspertai turi teisę gauti kompensaciją už dalyvavimą ŽMTEK veikloje, kaip numatyta priede.“

               5.

               10 straipsnis iš dalies keičiamas taip:

                           a)

                           1 dalis pakeičiama taip:
                           „1.   Prieš šaukdamas savo ir savo darbo grupių plenarinius posėdžius ŽMTEK konsultuojasi su Komisijos departamentu, atsakingu už atitinkamą klausimą.“

                           b)

                           3 dalis pakeičiama taip:
                           „3.   Už atitinkamą klausimą atsakingam Komisijos departamentui paprašius, dalyvauti ŽMTEK posėdžiuose ir jo darbo grupėse gali būti kviečiami ekspertai, kurie nėra ŽMTEK nariai.“

               6.

               11 straipsnio 1 dalyje frazė „Komisijai pritariant“ pakeičiama fraze „pasikonsultavęs su Komisijos departamentu, atsakingu už atitinkamą klausimą“.

               7.

               Priedas pakeičiamas šio sprendimo priedo tekstu.

      Priimta Briuselyje 2010 m. vasario 4 d.

            Komisijos vardu

            Pirmininkas

         José Manuel BARROSO

      (1)  OL L 358, 2002 12 31, p. 59.

      (2)  OL L 225, 2005 8 31, p. 18.

      PRIEDAS

            „PRIEDAS

               KOMPENSACIJOS

            ŽMTEK nariai ir išorės ekspertai turi teisę gauti kompensaciją už dalyvavimą šioje ŽMTEK veikloje:

                        —

                        Dalyvavimas ŽMTEK plenariniuose posėdžiuose ir ŽMTEK darbo grupėse

                                    EUR už visą dieną

                                    ŽMTEK plenariniai posėdžiai

                                    ŽMTEK darbo grupės

                                    Pirmininkas

                                    300

                                    300

                                    Pirmininko pavaduotojas (1)

                                    300

                                    0

                                    Kiti dalyviai

                                    250

                                    250

                              Jeigu dalyvaujama tik iš ryto arba po pietų, kompensacija turėtų sudaryti 50 % visos dienos kompensacijos.

                        —

                        Pranešimai

                                    EUR

                                    ŽMTEK nuomonės plenariniuose posėdžiuose arba susirašinėjant (2)

                                    Pradinės ataskaitos (3) prieš ŽMTEK plenarinius posėdžius ir darbo grupių posėdžius

                                    Pranešėjas

                                    300

                                    300 (4)

         (1)  Numatyta tik ŽMTEK plenariniams posėdžiams.

         (2)  Kompensacija, mokėtina už nuomonės pateikimą.

         (3)  Santraukos, tyrimai ir aiškinamoji informacija.

         (4)  Kompensacija turėtų būti mokama atsižvelgiant į Komisijos nustatytą laikotarpį, nurodytą iš anksto sudarytame rašytiniame susitarime, ne vėliau kaip per 15 dienų. Tačiau prireikus Komisija gali šį laikotarpį pratęsti.“


19.2.2016

               LT

               Europos Sąjungos oficialusis leidinys

               C 65/180

         P7_TA(2013)0236
   Prašymas atšaukti Parlamento nario Jaceko Olgierdo Kurskio imunitetą
   2013 m. birželio 11 d. Europos Parlamento sprendimas dėl prašymo atšaukti Jaceko Olgierdo Kurskio imunitetą (2013/2019(IMM))
   (2016/C 065/26)

      Europos Parlamentas,

               —

               atsižvelgdamas į prašymą atšaukti Jaceko Olgierdo Kurskio imunitetą, kurį 2013 m. sausio 16 d. pateikė Lenkijos Respublikos generalinis prokuroras, vadovaudamasis Nacionalinio policijos komisariato Prevencijos skyriaus vadovo, veikiančio vyriausiojo policijos komisaro įgaliojimu, 2013 m. sausio 2 d. prašymu, ir kuris paskelbtas per 2013 m. vasario 4 d. plenarinį posėdį,

               —

               išklausęs Jaceko Olgierdo Kurskio paaiškinimus, kaip nurodyta Darbo tvarkos taisyklių 7 straipsnio 3 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 9 straipsnį bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d. ir 2011 m. rugsėjo 6 d. sprendimus (1),

               —

               atsižvelgdamas į Lenkijos Respublikos konstitucijos 105 straipsnį, taip pat į 1996 m. gegužės 9 d. Lenkijos akto dėl Parlamento nario ar Senato nario pareigų vykdymo 7 straipsnį ir 7b straipsnio 1 dalį bei į 10b straipsnį,

               —

               atsižvelgdamas į Darbo tvarkos taisyklių 6 straipsnio 2 dalį ir 7 straipsnį,

               —

               atsižvelgdamas į Teisės reikalų komiteto rekomendaciją (A7-0187/2013),

               A.

               kadangi Lenkijos Respublikos generalinis prokuroras yra pateikęs prašymą atšaukti Europos Parlamento nario Jaceko Olgierdo Kurskio parlamentinį imunitetą, siekdamas imtis galimų teisinių veiksmų dėl įtarimų padarius pažeidimą;

               B.

               kadangi pagal Protokolo Nr. 7 dėl Europos Sąjungos privilegijų ir imunitetų 9 straipsnį Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;

               C.

               kadangi pagal Lenkijos Respublikos konstitucijos 105 straipsnio 2 dalį numatyta, kad parlamento nariai parlamento kadencijos metu negali būti traukiami baudžiamojon atsakomybėn negavus išankstinio parlamento sutikimo;

               D.

               kadangi Jacek Olgierd Kurski kaltinamas padaręs kelių eismo taisyklių pažeidimą, kaip nustatyta 1971 m. gegužės 20 d. akto, kuriuo apibrėžiamas Baudžiamasis kodeksas, 92 straipsnio 1 dalyje (Lenkijos teisės aktų leidinys, 2010 m., Nr. 46, 275 punktas su pakeitimais);

               E.

               kadangi veiksmai, kuriuos įtariamas padaręs Jacek Olgierd Kurski, nėra tiesiogiai ir akivaizdžiai susiję su jo, kaip Europos Parlamento nario, pareigų vykdymu ir nėra nuomonė, kuri buvo pareikšta, ar balsas, atiduotas vykdant Europos Parlamento nario pareigas, kaip nustatyta Protokolo Nr. 7 dėl Europos Sąjungos privilegijų ir imunitetų 8 straipsnyje;

               F.

               kadangi akivaizdu, kad kaltinimas nesusijęs su Jaceko Olgierdo Kurskio, kaip Europos Parlamento nario, pareigomis;

               G.

               kadangi nėra priežasties įtarti, kad tai fumus persecutionis atvejis;

               1.

               nusprendžia atšaukti Jaceko Olgierdo Kurskio imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą Lenkijos Respublikos generaliniam prokurorui ir Jacekui Olgierdui Kurskiui.

      (1)  1964 m. gegužės 12 d. Sprendimas Wagner/Fohrmann ir Krier (101/63, [1964], Rink. p. 195); 1986 m. liepos 10 d. Sprendimas Wybot/Faure ir kt. (149/85, [1986], Rink. p. 2391); 2008 m. spalio 15 d. Sprendimas Mote/Parlamentas (T-345/05, [2008], Rink. p. II-2849); 2008 m. spalio 21 d. Sprendimas Marra/De Gregorio ir Clemente (sujungtos bylos C-200/07 ir C-201/07, [2008], Rink. p. I-7929); 2010 m. kovo 19 d. Sprendimas Gollnisch/Parlamentas (T-42/06, [2010], Rink. p. II-1135); 2011 m. rugsėjo 6 d. Sprendimas Patriciello (C-163/10, [2011], Rink. p. I-7565).


title: 2002 m. liepos 12 d. Tarybos sprendimas, iš dalies keičiantis Protokolą dėl Europos Bendrijų Teisingumo Teismo statuto

text:
Svarbus teisinis pranešimas

|

32002D0653

Oficialusis leidinys L 218 , 13/08/2002 p. 0001 - 0001

		Tarybos Sprendimas2002 m. liepos 12 d.iš dalies keičiantis Protokolą dėl Europos Bendrijų Teisingumo Teismo statuto(2002/653/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 245 straipsnio antrą pastraipą,atsižvelgdama į 2001 m. spalio 17 d. Teisingumo Teismo prašymą,atsižvelgdama į Komisijos nuomonę [1],atsižvelgdama į Europos Parlamento nuomonę [2],kadangi:reikėtų numatyti, kad ES nepriklausančios valstybės galėtų dalyvauti preliminaraus nutarimo priėmimo procese Teisingumo Teisme tuo atveju, kai Tarybos ir vienos ar kelių ES nepriklausančių valstybių sudarytame susitarime dėl konkretaus dalyko yra numatyta, kad toms valstybėms turi būti suteikta teisė pateikti pareiškimus dėl bylos arba rašytines pastabas, kai valstybės narės teismas arba specializuotas teismas perduoda klausimą, kuriam taikomas toks susitarimas, Teisingumo Teismui priimti preliminarų nutarimą,NUSPRENDĖ:1 straipsnisProtokolo dėl Europos Bendrijų Teisingumo Teismo statuto 20 straipsnis papildomas tokia pastraipa:"Kai Tarybos ir vienos ar kelių ES nepriklausančių valstybių sudarytame susitarime dėl konkretaus dalyko yra numatyta, kad toms valstybėms turi būti suteikta teisė pateikti pareiškimus dėl bylos arba rašytines pastabas, kai valstybės narės teismas arba specializuotas teismas perduoda klausimą, kuriam taikomas toks susitarimas, Teisingumo Teismui priimti preliminarų nutarimą, nacionalinio teismo ar specializuoto teismo sprendimas tuo klausimu taip pat pranešamas suinteresuotai ES nepriklausančiai valstybei. Tos valstybės gali Teismui pateikti pareiškimus dėl bylos arba rašytines pastabas per du mėnesius nuo tokio pranešimo dienos."2 straipsnisŠis sprendimas įsigalioja jo paskelbimo Europos Bendrijų oficialiajame leidinyje dieną,Priimta Briuselyje, 2002 m. liepos 12 d.Tarybos varduPirmininkasT. Pedersen[1] 2002 m. vasario 22 d. pareikšta nuomonė (dar nepaskelbta Oficialiajame leidinyje).[2] 2002 m. gegužės 14 d. pareikšta nuomonė (dar nepaskelbta Oficialiajame leidinyje).--------------------------------------------------


title: 1963 m. gruodžio 23 d. Tarybos sprendimas dėl Europos ekonominės bendrijos ir Turkijos asociacijos susitarimo sudarymo

text:
Svarbus teisinis pranešimas

|

31964D0732

Oficialusis leidinys 217 , 29/12/1964 p. 3685 - 3686 specialusis leidimas graikų k.: skyrius 11 tomas 1 p. 0048  specialusis leidimas ispanų kalba: skyrius 11 tomas 1 p. 0018  specialusis leidimas portugalų kalba skyrius 11 tomas 1 p. 0018

		Tarybos sprendimas1963 m. gruodžio 23 d.dėl Europos ekonominės bendrijos ir Turkijos asociacijos susitarimo sudarymo(64/732/EEB)EUROPOS EKONOMINĖS BENDRIJOS TARYBA,atsižvelgdama į Europos ekonominės bendrijos steigimo sutartį, ypač į jos 238 straipsnį,atsižvelgdama į 1963 m. rugsėjo 12 d. Ankaroje pasirašytą susitarimą, įsteigiantį Europos ekonominės bendrijos ir Turkijos asociaciją,atsižvelgdama į Europos parlamentinės asamblėjos 1963 m. lapkričio 28 d. nuomonę [1],NUSPRENDĖ:1 straipsnisBendrijos vardu sudaromas, aprobuojamas ir patvirtinamas Europos ekonominės bendrijos ir Turkijos asociacijos susitarimas ir jo protokolai, taip pat deklaracijos, pridėtos prie baigiamojo akto, pasirašyto Ankaroje tūkstantis devyni šimtai šešiasdešimt trečių metų rugsėjo dvyliktą dieną.2 straipsnisTarybos pirmininkas praneša apie šį sprendimą pagal Asociacijos susitarimo 31 straipsnio 2 pastraipą.Priimta Briuselyje, 1963 m. gruodžio 23 d.Tarybos varduPirmininkasL. De Block[1] OL 182, 1963 12 12, p. 2906/63.--------------------------------------------------


title: 2017 m. sausio 11 d. Europos Centrinio Banko sprendimas (ES) 2017/101, kuriuo iš dalies keičiamas Sprendimas ECB/2014/40 dėl trečiosios padengtų obligacijų pirkimo programos įgyvendinimo (ECB/2017/2)

text:
20.1.2017

               LT

               Europos Sąjungos oficialusis leidinys

               L 16/53

         EUROPOS CENTRINIO BANKO SPRENDIMAS (ES) 2017/101
   2017 m. sausio 11 d.
   kuriuo iš dalies keičiamas Sprendimas ECB/2014/40 dėl trečiosios padengtų obligacijų pirkimo programos įgyvendinimo (ECB/2017/2)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalį,
   kadangi:

               (1)

               Sprendimu ECB/2014/40 (1) buvo nustatyta trečioji padengtų obligacijų pirkimo programa (toliau – POPP3). Kartu su turtu užtikrintų vertybinių popierių pirkimo programa, viešojo sektoriaus vertybinių popierių pirkimo antrinėse rinkose programa ir bendrovių sektoriaus pirkimo programa, POPP3 yra išplėstos turto pirkimo programos (TPP) dalis. TPP siekiama toliau gerinti pinigų politikos perdavimo mechanizmą, skatinti kredito teikimą euro zonos ekonomikai, palengvinti skolinimosi sąlygas namų ūkiams ir įmonėms ir vidutiniu laikotarpiu padėti grįžti prie mažesnio kaip 2 %, bet jam artimo infliacijos lygio, suderinamo su pagrindiniu Europos Centrinio Banko (ECB) tikslu – palaikyti kainų stabilumą;

               (2)

               turto pirkimas pagal TPP yra proporcinga priemonė kainų pokyčių prognozės rizikai sumažinti, kadangi ji dar labiau supaprastins pinigų politikos ir finansines sąlygas, įskaitant euro zonos ne finansų bendrovių ir namų ūkių skolinimosi sąlygas, tokiu būdu skatindama bendrąjį vartojimą ir investicijų išlaidas euro zonoje ir galiausiai prisidėdama prie infliacijos lygio grąžinimo iki mažesnio kaip 2 %, bet jam artimo lygio vidutiniu laikotarpiu. TPP visiškai suderinama su Eurosistemos centrinių bankų įsipareigojimais pagal Sutartis, įskaitant piniginio finansavimo draudimą, ir netrikdo Eurosistemos veikimo vadovaujantis atviros rinkos ekonomikos esant laisvai konkurencijai principu;

               (3)

               2016 m. gruodžio 8 d. Valdančioji taryba, vadovaudamasi savo įgaliojimais užtikrinti kainų stabilumą, nusprendė, kad reikėtų patikslinti kai kuriuos TPP parametrus tam, kad būtų pasiekti TPP tikslai. Šie patikslinimai dera su Valdančiosios tarybos pinigų politikos įgaliojimais, yra visiškai suderinami su Eurosistemos centrinių bankų įsipareigojimais pagal Sutartis ir tinkamai atspindi rizikos valdymo reikalavimus;

               (4)

               tiksliau, terminas, kuriuo planuojama vykdyti pirkimus pagal TPP, turėtų būti pratęstas iki 2017 m. gruodžio mėn. pabaigos arba prireikus ilgiau ir bet kuriuo atveju iki tol, kol Valdančiosios tarybos vertinimu infliacijos tendencija taps tvari ir atitiks jos tikslą pasiekti, kad vidutiniu laikotarpiu infliacija būtų mažesnio kaip 2 %, bet jam artimo lygio;

               (5)

               rinkai suteiktas likvidumas iš visų per mėnesį įvykdytų pirkimų pagal TPP turėtų ir toliau sudaryti 80 milijardų eurų iki 2017 m. kovo mėn. pabaigos. Nuo 2017 m. balandžio mėn. iš viso per mėnesį įvykdyti pirkimai pagal TPP turėtų sudaryti 60 milijardų eurų iki 2017 m. gruodžio mėn. pabaigos arba prireikus ilgiau ir bet kuriuo atveju iki tol, kol Valdančiosios tarybos vertinimu infliacijos tendencija taps tvari ir atitiks jos infliacijos tikslą. Jeigu per tą laiką prognozė taptų mažiau palanki arba jeigu finansinės sąlygos taptų nesuderinamos su tolimesne pažanga siekiant tvarios infliacijos tendencijos, Valdančioji taryba ketina padidinti programos apimtį ir (arba) trukmę;

               (6)

               siekiant užtikrinti tęstinį sklandų pirkimų pagal TPP įgyvendinimą numatomu laikotarpiu, prireikus pagal TPP turėtų būti leidžiama pirkti vertybinius popierius, kurių pelno marža mažesnė už ECB indėlių galimybės normą;

               (7)

               todėl reikėtų atitinkamai iš dalies pakeisti Sprendimą ECB/2014/40,

         PRIĖMĖ ŠĮ SPRENDIMĄ:
   1 straipsnis
   Dalinis pakeitimas
   Sprendimo ECB/2014/40 2 straipsnis papildomas šiuo 7 punktu:

                  „7.

                  Leidžiama pirkti nominalias padengtas obligacijas, kurių pelno marža iki termino pabaigos yra neigiama (arba kurių pelno marža yra blogiausia iš galimų), bet lygi indėlių galimybės normai arba už ją didesnė. Prireikus leidžiama pirkti nominalias padengtas obligacijas, kurių pelno marža iki termino pabaigos yra neigiama (arba kurių pelno marža yra blogiausia iš galimų), bet mažesnė už indėlių galimybės normą.“

   2 straipsnis
   Įsigaliojimas
   Šis sprendimas įsigalioja 2017 m. sausio 13 d.

      Pasirašyta Frankfurte prie Maino 2017 m. sausio 11 d.

            ECB valdančiosios tarybos vardu

            ECB Pirmininkas

         Mario DRAGHI

      (1)  2014 m. spalio 15 d. Sprendimas ECB/2014/40 dėl trečiosios padengtų obligacijų pirkimo programos įgyvendinimo (OL L 335, 2014 11 22, p. 22).


title: 2015 m. lapkričio 18 d. Europos Centrinio Banko sprendimas (ES) 2016/3, kuriuo nustatomi principai dėl nacionalinių kompetentingų institucijų koordinatorių padėjėjų darbo Bendro priežiūros mechanizmo jungtinėse priežiūros grupėse vertinimo teikimo (ECB/2015/36)

text:
5.1.2016

               LT

               Europos Sąjungos oficialusis leidinys

               L 1/4

         EUROPOS CENTRINIO BANKO SPRENDIMAS (ES) 2016/3
   2015 m. lapkričio 18 d.
   kuriuo nustatomi principai dėl nacionalinių kompetentingų institucijų koordinatorių padėjėjų darbo Bendro priežiūros mechanizmo jungtinėse priežiūros grupėse vertinimo teikimo (ECB/2015/36)
   EUROPOS CENTRINIO BANKO VALDANČIOJI TARYBA,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 6 straipsnio 1 dalį ir 7 dalį,
   kadangi:

               (1)

               Reglamento (ES) Nr. 1024/2013 (toliau – BPM reglamentas) 6 straipsnio 1 dalyje numatyta, kad Europos Centrinis Bankas (ECB) yra atsakingas už tai, kad Bendras priežiūros mechanizmas (BPM) veiktų veiksmingai ir nuosekliai. BPM reglamento 79 konstatuojamoje dalyje nurodoma, kad veiksmingai priežiūrai vykdyti reikalingi labai motyvuoti, gerai apmokyti ir nešališki darbuotojai;

               (2)

               vadovaujantis Europos Centrinio Banko reglamento (ES) Nr. 468/2014 (2) 3–6 straipsniais (toliau – BPM pagrindų mechanizmas), ECB yra atsakingas už jungtinių priežiūros grupių (JPG), sudarytų iš ECB ir nacionalinių kompetentingų institucijų darbuotojų, sukūrimą ir sandarą. JPG koordinatorius, kuriam padeda NKI koordinatoriaus padėjėjas(-ai), užtikrina JPG darbo koordinavimą;

               (3)

               atsižvelgiant į svarbų NKI koordinatorių padėjėjų vaidmenį koordinuojant jų NKI į JPG deleguotus narius, būtina ir proporcinga nustatyti vienodą NKI koordinatorių padėjėjų jungtinėse priežiūros grupėse darbo vertinimo tvarką. Kadangi BPM darbo vertinimas padėtų nuolat gerinti NKI koordinatorių padėjėjų darbą, jis praverstų užtikrinat tinkamą JPG veikimą. BPM darbo vertinimas pradžioje vyksta praktinio testavimo (angl. field test) būdu, kuris taikomas ribotą laiką. Remiantis praktinio testavimo patirtimi, bus svarstomas išsamesnis BPM darbo vertinimo mechanizmas. NKI ir ECB yra individualiai atsakingi už savo personalo pareigų atlikimo vertinimą. NKI gali naudoti pagal šį sprendimą pateiktą vertinimą atlikdama kasdieninį savo darbuotojų vadovavimą, ir jis gali būti įnašu NKI vidaus personalo pareigų atlikimo vertinimo sistemose, jei tai leidžia atitinkama nacionalinė teisė;

               (4)

               pripažindamas, kad darbo vertinimas yra reikalingas valdant JPG, Europos duomenų apsaugos priežiūros pareigūnas patvirtino BPM darbo vertinimo mechanizmą, su sąlyga, kad tikslus mechanizmo veikimas yra apibrėžtas atitinkamu lygiu priimtoje teisinėje priemonėje,

         PRIĖMĖ ŠĮ SPRENDIMĄ:
   1 straipsnis
   Sąvokų apibrėžtys
   Šiame sprendime taikomos BPM reglamento 2 straipsnyje ir BPM pagrindų 2 straipsnyje esančios sąvokų apibrėžtys.
   2 straipsnis
   BPM darbo vertinimas
   1.   NKI koordinatorių padėjėjai jungtinėse priežiūros grupėse gauna savo ir savo grupės darbo atliekant JPG uždavinius vertinimą atsižvelgiant į I priede nustatytus principus ir jų laikantis.
   2.   Atsižvelgiant į NKI koordinatorių padėjėjų pagrindinius uždavinius ir tikslus, vertinimas teikiamas paisant vertinimo ciklo, kuris prasideda šio sprendimo įsigaliojimo dieną, kaip nurodyta 3 straipsnyje, ir baigiasi 2016 m. vasario 29 d.
   3 straipsnis
   Įsigaliojimas
   Šis sprendimas įsigalioja 2015 m. lapkričio 20 d.

      Priimta Frankfurte prie Maino 2015 m. lapkričio 18 d.

            ECB valdančiosios tarybos vardu

            ECB Pirmininkas

         Mario DRAGHI

      (1)  OL L 287, 2013 10 29, p. 63.

      (2)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

      I PRIEDAS

         Principai dėl nki koordinatorių padėjėjų darbo Bendro priežiūros mechanizmo jungtinėse priežiūros grupėse vertinimo teikimo

         (BPM darbo vertinimas)

         1 principas

         BPM darbo vertinimo apimtis

      NKI koordinatorių padėjėjams JPG teikiamas BPM darbo vertinimas, jei jie JPG dirba bent jau 25 % visą darbo dieną dirbančio darbuotojo etatu, kuris apibrėžtas atitinkamos NKI įdarbinimo sistemoje.

         2 principas

         BPM darbo vertinimo tikslas

      Tam, kad viso BPM veikimas būtų užtikrintas ir tobulinamas, BPM darbo vertinime pripažįstamas ir vertinamas NKI koordinatorių padėjėjų darbas jiems atliekant savo uždavinius, siekiant išplėsti jų BPM bendrų tikslų ir kompetencijų suvokimą ir taip skatinant grupės narių motyvaciją.

         3 principas

         NKI koordinatorių padėjėjų BPM darbo vertinimo tvarka

                  1.

                  Prasidėjus vertinimo ciklui, JPG koordinatorius, pasikonsultavęs su NKI koordinatoriaus padėjėjais, nustato pagrindinius 1 principe nurodytų NKI koordinatorių padėjėjų uždavinius ir tikslus. Pagrindiniai uždaviniai ir tikslai išdėstomi BPM vertinimo formoje.

                  2.

                  Vertinimo ciklo metu JPG koordinatorius kiekvienam 1 principe nurodytam NKI koordinatoriaus padėjėjui nuolat vadovauja ir jį neformaliai vertina. Pasibaigus vertinimo ciklui, JPG koordinatorius kiekvienam 1 principe nurodytam NKI koordinatoriaus padėjėjui teikia ciklo pabaigos vertinimą žodžiu ir raštu BPM vertinimo forma.

                  3.

                  Tęstiniame ir pabaigos ciklo vertinime atsižvelgiama į BPM vertinimo formoje išdėstytus NKI koordinatoriaus padėjėjų pagrindinius uždavinius ir tikslus, II priede išdėstytas BPM kompetencijas bei jų grupės įnašą į visos JPG veiklą.

         4 principas

         Galimybė susipažinti su BPM darbo vertinimu

                  1.

                  Atitinkama NKI su ciklo pabaigos NKI koordinatoriaus padėjėjų JPG darbo vertinimu gali susipažinti ir jį naudoti tam, kad palengvintų NKI jos įprastą personalo valdymą, jei tai leidžiama pagal taikytiną nacionalinę teisę.

                  2.

                  NKI gali pasirinkti BPM darbo vertinimą naudoti kaip papildomą įnašą savo vidaus personalo pareigų atlikimo vertinimo sistemose, jei tai leidžiama pagal taikytiną nacionalinę teisę.

                  3.

                  Galimybė susipažinti su BPM darbo vertinimu, taip pat galimybė perduoti jo duomenis, NKI suteikiama vadovaujantis Europos Parlamento ir Tarybos reglamento (EB) Nr. 45/2001 (1) 8 straipsnio a punktu.

         5 principas

         BPM darbo vertinimo kontekste tvarkomų asmens duomenų apsauga

                  1.

                  ECB BPM darbo vertinimo duomenis tvarko vadovaudamasis Reglamentu (EB) Nr. 45/2001.

                  2.

                  Darbo vertinimo duomenys naudojami tik 2 ir 4 principuose apibrėžtais tikslais, o duomenys saugomi ilgiausiai penkerius metus.

         (1)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      II PRIEDAS

         BPM KOMPETENCIJŲ SĄRAŠAS

            Profesinės žinios
         : žino apie priežiūros politiką, metodologiją ir taisykles, ypač BPM kontekste, taip pat apie finansų įstaigų veiklą. Seka pokyčius šiose srityse ir taiko žinias atitinkamose darbo srityse.

            Komunikacija
         : grupėms arba asmenims žodžiu arba raštu perduoda informaciją aiškiai ir nuosekliai, kad būtų užtikrinta, jog jie supranta informaciją ir perduodamą turinį. Tinkamai klausosi kitų ir jiems atsako.

            Bendradarbiavimas
         : sukuria ir išlaiko tęstinius bendradarbiavimo ryšius su kolegomis, kad grupė pasiektų Europos tikslus. Plečia ir išlaiko veiksmingus ryšius su kitais, siekdami paskatinti grupės darbą ir prie jo prisidėti. Su grupe aktyviai dalijasi duomenimis, informacija ir žiniomis.

            Pasiryžimas pasiekti tikslus
         : siekdamas sėkmingų sprendimų, uždavinius atlieka su užsispyrimu ir ištverme, kad rastų tinkamą būdą teigiamam rezultatui pasiekti, savo elgesį priderina prie situacijos.

            Išvadų darymas ir diskretiškumas
         : analizuoja ir vertina situacijas, duomenis ir informaciją, tam, kad išvystytų tinkamas strategijas, planus ir politiką. Supranta ir formuluoja skirtingus ir vienas kitam prieštaraujančius požiūrius į klausimą, jei reikia, pakeičia požiūrį kai situacijos reikalavimai pasikeičia, apsvarsto problemas pagal naujus požiūrius ir priima kitų pasiūlytus svarstymus arba sprendimus. Prieš teikdamas patarimus arba darydamas išvadas stengiasi visiškai suprasti problemas, tuo pat metu surenka visą reikalingą ir tikslią informaciją, kai priima protingus sprendimus, pagarbiai užduoda nepatogius klausimus ir nuolat ieško galimų problemų ir informacijos.

            Platus požiūris ir perspektyvų ieškojimas
         : tam, kad sukurtų platesnį savo veiklos kontekstą, žvelgia plačiau nei reikalauja užimamos pareigos, turėdamas išsamų supratimą apie įvairias funkcijas ir veiklos sritis, rodydamas supratimą apie skirtingus kultūrinius kontekstus ir požiūrius bei įvertindamas savo sprendimų poveikį kitiems. Mąsto apie ateitį ir įžvelgia būsimas galimybes bei grėsmes, imasi veiksmų galimybėms sukurti arba užkirsti kelią būsimoms problemoms.

            Nešališkas elgesys, išlaikant vientisumą ir nepriklausomumą
         : veikia nepriklausomai ir nešališkai, vardan visos Sąjungos interesų, remdamasis BPM profesiniais standartais, patikrindamas aplinkybes, kad gautų išsamų ir realų situacijos vaizdą. Siekia sumažinti arba panaikinti išankstinius nusistatymus, prietarus arba subjektyvius vertinimus remdamasis patikrinamais duomenimis ir faktais.

            Vadovavimas BPM grupėms (taikytina tik vadovams)
         : vadovauja virtualioms ir (arba) nuotolinėms grupėms bei joms vadovauja siekiant grupės tikslų. Koordinuoja grupės veiklą tarptautiniu lygiu, nurodydamas kryptį ir naudodamas jos kompetenciją ir įvairovę efektyviausiu ir veiksmingiausiu būdu. Stengiasi sumažinti ir išsklaidyti situacijų dviprasmiškumą ir rasti būdų, kaip vadovauti ir pateikti rezultatus, kai aplinkybės nėra aiškios.